Tesalonikafo I 4 NA-TWI - Pierwszy List św. Pawła do Tesaloniczan 4 SZ-PL | Biblica América Latina\nTesalonikafo I 4 NA-TWI - Pierwszy List św. Pawła do Tesaloniczan 4 SZ-PL\nTesalonikafo I 4\n1Anuanom, asɛm a etwa to ne sɛ, musuaa ɔkwan pa a ɛsɛ sɛ mofa so tena ase a ɛbɛsɔ Onyankopɔn ani. Na saa pɛpɛɛpɛ na morebɔ mo bra. Enti yɛde yɛn Awurade Yesu din srɛ, hyɛ mo sɛ, monyɛ mma ɛmmoro nea moreyɛ mprempren no mu. 2 Munim nkyerɛkyerɛ a ɛnam Awurade Yesu tumi nti, yetumi kyerɛkyerɛɛ mo. 3 Eyi yɛ Onyankopɔn pɛ a ɔwɔ ma mo. Ɔpɛ sɛ moyɛ kronkron na motwe mo ho fi aguamammɔ ho. 4 Ɛsɛ sɛ musua sɛnea mohyɛ mo ho so na obiara atumi ne ne yere atena kronnyɛ ne anuonyam so. 5 Monntena ase akɔnnɔ anibere so te sɛ wɔn a wonnim Onyankopɔn.\n6 Onyankopɔn akyide no bi nso ne sɛ, ɛnsɛ sɛ mo mu biara sisi ne yɔnko gye ne yere, efisɛ, sɛ obi yɛ saa a, Onyankopɔn bɛtwe n’aso denneenen sɛnea yɛadi kan abɔ mo kɔkɔ no. 7 Onyankopɔn amfrɛ yɛn sɛ yɛmmɛbɔ aguaman na mmom ɔfrɛɛ yɛn sɛ yɛntena ase ahotew mu. 8 Ɛno nti, obiara a ɔbɛpo nkyerɛkyerɛ no ntia onipa na mmom, otia Onyankopɔn a ɔma mo Honhom Kronkron no.\n9 Ɛho nhia sɛ mɛkyerɛw mo afa ɔdɔ a ɛsɛ sɛ modɔ mo nuanom asuafo no ho. Onyankopɔn akyerɛ mo ankasa ɔkwan a ɛsɛ sɛ mofa so dodɔ mo ho mo ho. 10 Na moada saa ɔdɔ no adi pɛpɛɛpɛ akyerɛ anuanom a wɔwɔ Makedonia no nyinaa. Nanso anuanom, yɛsrɛ mo sɛ monkɔ so nnodɔ mo ho mo ho mma ɛmmoro saa. 11 Momma ɛnyɛ mo botae sɛ mobɛtena ase dinn na moahwɛ so adi mo dwuma de abɔ mo ho akɔhoma sɛnea yɛaka akyerɛ mo dedaw no. 12 Sɛ moyɛ saa a, ɛbɛma wɔn a wɔnyɛ asuafo no afɛre mo na moremmisa nea ehia mo nso mfi obiara nkyɛn.\n13 Anuanom, yɛpɛ sɛ yɛka nokware a ɛfa wɔn a wɔawuwu no ho kyerɛ mo sɛnea ɛbɛyɛ a morenni ho awerɛhow te sɛ wɔn a wonni anidaso no. 14 Yegye di sɛ Yesu wui, na ɔsɔree bio enti yɛwɔ gyidi sɛ wɔn a wogyee Yesu dii na wowuwui no, Onyankopɔn de saa nnipa no bɛka Yesu ho.\n15 Awurade nkyerɛkyerɛ a yɛreka akyerɛ mo no ne sɛ, ɛda a Awurade bɛba no, yɛn a yɛte ase yi renni awufo no anim kan. 16 Awurade no ankasa de nteɛm a ɔbɔfo panyin no nso nne a Onyankopɔn torobɛnto nne ka ho fi soro bɛba fam. Wɔn a wɔawuwu wɔ Kristo mu no bɛsɔre kan, 17 na wɔaboaboa yɛn a yɛte ase bere no ne wɔn a wɔasɔre no ano wɔ omununkum mu ahyia Awurade wɔ wim. Na saa na yɛne Awurade bɛtena daa. 18 Enti, momfa saa asɛm yi nkyekye obiara werɛ.\nNA-TWI : Tesalonikafo I 4


Wɔn a Wɔsan kɔ Ɔman a Wofi Mu No, Yehowa Hyira Wɔn Pii\nƆwɛn-Aban—Nea Adesua Nsɛm Wom | November 2020\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Arabic Armenian Armenian (West) Assamese Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Finnish Fon French Ga Garifuna Georgian German Gitonga Gokana Greek Greenlandic Guadeloupean Creole Guarani Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Taabwa Tagalog Tahitian Tajiki Talian Tamil Tamil (Roman) Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nOnésime and Géraldine\nANUANOM a bere bi wotu fii wɔn man mu kɔtenaa aman a wodi yiye so no, wɔn mu pii asan akɔ wɔn nkyi. Esiane sɛ wɔdɔ Yehowa ne wɔn yɔnko nnipa nti, wɔatu kɔ mmeae a wohia Ahenni no ho adawurubɔfo pii. (Mat. 22:37-39) Nneɛma bɛn na anuanom yi de bɔɔ afɔre na nhyira bɛn na wonyae? Ma yɛnkɔ Cameroon a ɛwɔ Afrika atɔe fam na yɛnkɔhwɛ.\n“MEWƆ BAABI A METUMI ‘AYI’ NNIPA PII”\nAfe 1998 no, onua bi a wɔfrɛ no Onésime a ofi Cameroon tu fii ne man mu kɔtenaa amannɔne. Ɔtenaa amannɔne mfe 14. Bere bi, ɔtee mfatoho bi a ɛfa asɛnka adwuma no ho wɔ asafo nhyiam ase. Ɔkasafo no kaa sɛ: “Fa no sɛ nnamfo mmienu bi reyi nam na ɛsono baabi a obiara wɔ a ɔreyi nam no. Sɛ baako hu sɛ baabi a n’adamfo no wɔ no, nam pii wɔ hɔ sen baabi a ɔwɔ no a, ɔrenkɔka n’adamfo no ho anaa?”\nSaa mfatoho no maa Onésime nyaa adwene sɛ ɔbɛsan akɔ Cameroon akɔboa adawurubɔfo a wɔwɔ hɔ no, efisɛ na nnipa pii wɔ hɔ a wɔpɛ sɛ wosua Bible. Nanso nea na ɔredwen ho ne sɛ, na watena amannɔne mfe pii, enti ɔrebɛsan akɔ ne nkyi yi, na obetumi atena hɔ ni? Nea ɛbɛyɛ na Onésime ahu sɛ obetumi asan atena Cameroon no, ɔkɔɔ hɔ kodii abosome nsia. Afei afe 2012 no, otu kɔtenaa Cameroon bio.\nOnésime ka sɛ: “Ná ɛhɔ yɛ hyew, na na ɛsono sɛnea ɛhɔ asetena te, enti na ɛsɛ sɛ misua sɛnea mɛtena hɔ. Nkongua a na ɛwɔ Ahenni Asa so nso, na ɛso yɛ den, enti mesan bae no, ɛno ara na na ɛsɛ sɛ metena so.” Ɔde anigye kaa sɛ: “Nanso sɛ mede m’adwene si dwumadi no so a, ɛma me werɛ fi sɛ akongua no so yɛ den.”\nAfe 2013 no, Onésime waree Géraldine a na ɔno nso asan abɛtena Cameroon. Ná watena France mfe nkron. Bere a awarefo yi yeree wɔn ho yɛɛ pii wɔ Yehowa som mu no, nhyira bɛn na wonyae? Onésime ka sɛ: “Yɛkɔɔ Ahenni Asɛmpakafo Sukuu, na yɛkɔsom wɔ Betel. Afe a etwaam no, Bible asuafo 20 na wɔbɔɔ asu wɔ asafo a yɛwɔ mu no. Mete nka sɛ seesei mewɔ baabi a metumi ‘ayi’ nnipa pii.” (Mar. 1:17, 18) Géraldine nso ka sɛ: “Nhyira a manya no, manna annwen ho da.”\nYƐBOA NKURƆFO MA WƆBƐYƐ ASUAFO A, ƐMA YƐN ANI GYE\nJudith ne Sam-Castel\nNá Judith atu akɔtena United States, nanso na ɔpɛ sɛ ɔyɛ pii wɔ Yehowa som mu. Ɔka sɛ: “Sɛ mekɔsra m’abusuafo wɔ Cameroon na meresan akɔ a, ɛyɛ a misu esiane nnipa pii a me ne wɔn sua Bible a meregyaw wɔn hɔ no nti.” Nanso na ɛyɛ den ma Judith sɛ ɔbɛsan atu akɔtena Cameroon. Adwuma a ɔyɛ no, na akatua no ye, enti na otumi tua sika ma wɔde hwɛ ne papa a ɔyare wɔ Cameroon no. Nanso Judith de ne ho too Yehowa so na otu kɔtenaa Cameroon. Judith ka sɛ ɛyɛ a na n’ani agyina sɛnea na nneɛma bi kɔ yiye ma no wɔ amannɔne no. Ɔbɔɔ mpae srɛɛ Yehowa sɛ ɔmmoa no na ontumi ntena Cameroon, na ɔmansin sohwɛfo bi nso ne ne yere hyɛɛ no nkuran.\nSeesei sɛ Judith hwɛ n’akyi a, ɔka sɛ: “Mfe mmiɛnsa ntam no, mitumi boaa nnipa nnan ma wɔbɔɔ asu na wei ma m’ani gyei paa.” Judith bɛyɛɛ ɔkwampaefo titiriw. Ɛnnɛ, ɔne ne ne kunu Sam-Castel reyɛ ɔmansin adwuma. Na Judith papa nso ɛ? Judith ne n’abusuafo nyaa ayaresabea bi wɔ amannɔne a na wɔbɛyɛ no oprehyɛn a wonnye no hwee. Anigyesɛm ne sɛ, oprehyɛn no kɔɔ kama.\nYEHOWA BOAA YƐN\nCaroline ne Victor\nOnua bi a wɔfrɛ no Victor tu kɔtenaa Canada. Bere a ɔkenkan nhomasua a ɛkɔ akyiri ho asɛm wɔ Ɔwɛn-Aban bi mu no, osusuw sukuu a na ɔrekɔ no ho. Enti ogyaee sukuupɔn a na ɔkɔ no na ɔde bere tiaa bi kɔɔ sukuu a wɔkyerɛ nsaanodwuma. Ɔka sɛ: “Ɛboa ma minyaa adwuma ntɛm na ɛma mitumi yɛɛ akwampae adwuma a na mabɔ me tirim sɛ mɛyɛ no.” Akyiri yi, Victor waree Caroline, na wɔkɔɔ Cameroon. Wɔkɔsraa baa dwumadibea a ɛwɔ hɔ, na anuanom bi hyɛɛ wɔn nkuran sɛ wonsusuw ho nhwɛ sɛ wobetumi aba abɛsom wɔ Cameroon anaa. Victor ka sɛ: “Ná yenni biribiara a yɛde beyi yɛn ho ano, na esiane sɛ na yɛatwitwa nneɛma so wɔ yɛn asetenam dedaw nti, na yebetumi asom wɔ Cameroon.” Ɛwom sɛ na Caroline nte apɔw de, nanso wosii gyinae sɛ wobetu akɔtena Cameroon.\nVictor ne Caroline fii daa akwampae adwuma ase sɛnea ɛbɛyɛ a wɔbɛboa nnipa pii a na wɔn ani gye Bible ho no. Mfiase no, sika a wosiei no boaa wɔn. Ɛno akyi no, wɔkɔyɛɛ adwuma abosome kakra wɔ Canada, na ɛboaa wɔn ma wɔsan kɔtenaa Cameroon toaa akwampae adwuma no so. Nhyira bɛn na wonyae? Wɔkɔɔ Ahenni Asɛmpakafo Sukuu na wɔsomee sɛ akwampaefo titiriw, na seesei wɔboa ma wosisi adan a wɔde yɛ Yehowa som adwuma. Victor ka sɛ, “Bere a yɛwɔ amannɔne no, na yɛn ho dwo yɛn, enti bere a yefii hɔ no na ɛsɛ sɛ yɛde yɛn ho to Yehowa so, na wahwɛ yɛn paa.”\nYƐBOA NKURƆFO MA WOHYIRA WƆN HO SO MA YEHOWA A, ƐMA YƐN ANI GYE\nStéphanie ne Alain\nMomma yɛnhwɛ Alain a na ɔkɔ sukuupɔn wɔ Germany. Afe 2002 no, ɔkenkan kratawa a wɔato din Mmabun—Dɛn na Mode Mo Asetra Bɛyɛ? Asɛm no kaa no ma ɔsesaa botae a na esi n’ani so no. Afe 2006 no, ɔkɔɔ Asomfo Ntetee Sukuu, na wɔde no kɔɔ ne man Cameroon mu.\nƆkɔɔ Cameroon no, onyaa adwuma bi a ennye ne bere pii yɛe. Akyiri yi, onyaa adwuma bi a na wobetua no ka pii, nanso nea na ɛhaw no ne sɛ na ɛremma ontumi nyɛ pii wɔ asɛnka adwuma no mu sɛ kan no. Enti bere a wɔkaa sɛ ɔnkɔyɛ ɔkwampaefo titiriw no, wampopo ne ti koraa. N’adwumawura kaa sɛ ɔbɛma no sika pii nanso Alain amfa ne ti annye, mmom ɔkɔyɛɛ ɔkwampaefo titiriw. Akyiri yi Alain waree Stéphanie a na ɔno nso atena France mfe pii. Stéphanie tu baa Cameroon no, ɔhaw bɛn na ohyiae?\nStéphanie ka sɛ: “Yare nketenkete bi teetee me, na na nneɛma bi wɔ hɔ a ɛne me ho nnye. Nanso na minya baabi hwɛ me ho yare ma me ho tɔ me.” Yehowa hyiraa awarefo yi mmɔdenbɔ so. Alain ka sɛ: “Yɛkɔkaa asɛm no wɔ Katé; ná ɛhɔ yɛ akuraase, na yenyaa nkurɔfo pii a na wɔpɛ sɛ wosua Bible wɔ hɔ. Akyiri yi yetumi ne wɔn suaa Bible wɔ telefon so. Bible asuafo yi mu mmienu bɔɔ asu, na yɛtew adesuakuw wɔ hɔ.” Stéphanie nso ka sɛ: “Biribiara nni hɔ a ɛyɛ anigye sen sɛ yɛbɛboa nkurɔfo ama wɔahyira wɔn ho so ama Yehowa. Yɛbɛsom wɔ ha yi, yɛaboa nnipa pii ama wɔahyira wɔn ho so ama yɛn ani agye.” Ɛnnɛ, Alain ne Stéphanie reyɛ ɔmansin adwuma.\nWosan Kɔ Wo Man Mu Kɔsom a, Ɛde Nhyira Pii Ba\n“Ná yenim sɛnea yɛn man mufo yɛ wɔn ade ne sɛnea wodwen nneɛma ho. Yɛnam a nkurɔfo ani mma yɛn so te sɛ ahɔho, na yɛne nkurɔfo rebɔ nkɔmmɔ nso a, yɛmmrɛ ho.”—Alain\n“Ná yetumi kɔ baabiara a yɛmmrɛ ho. Baabi a ɛyɛ den sɛ ahɔho bɛkɔ no, yɛn de na ɛnyɛ den mma yɛn.”—Stéphanie\n“NEA EHIA SƐ YƐYƐ ARA NA YƐAYƐ NO”\nLéonce ne Gisèle\nƆbea bi a ɔde Gisèle bɔɔ asu no na ɔkɔ dɔkotafo sukuu wɔ Italy. N’ani gyee awarefo a wɔne no suaa Bible no asetena ho. Ná wɔyɛ akwampaefo a wɔatwitwa nneɛma so wɔ wɔn asetenam, na na ɔno nso pɛ sɛ ɔyɛ pii wɔ asɛnka adwuma no mu. Enti aka kakra ma Gisèle awie sukuu no ɔbɛyɛɛ daa kwampaefo.\nNá Gisèle pɛ sɛ otu kɔtena Cameroon na ama watumi ayɛ pii wɔ Yehowa som mu. Nanso na nneɛma bi agyaw no adwinnwen. Ɔka sɛ: “Ná mmara ma kwan sɛ metena Italy, enti sɛ mifi hɔ a na ɛbɛbɔ me. Afei nso, na me ne me nnamfo ne m’abusuafo a wɔwɔ Italy no ntam bɛtetew.” Nanso May 2016 no, Gisèle tu kɔtenaa Cameroon. Bere bi akyi no, ɔwaree onua bi a wɔfrɛ no Léonce. Baa dwumadibea a ɛwɔ Cameroon no ka kyerɛɛ awarefo no sɛ wontu nkɔ kurow bi a wɔfrɛ no Ayos efisɛ na wohia Ahenni no ho adawurubɔfo pii wɔ hɔ.\nSɛn na na asetena te wɔ Ayos? Gisèle ka sɛ: “Mpɛn pii no, sɛ wodum kanea a, na edi nnawɔtwe pii ansa na wɔasɔ. Enti sɛ yɛn mobal fon dum a, na ɛsɛ sɛ yɛtwɛn ara kosi sɛ wɔbɛsɔ kanea no ansa na yɛatumi de ayɛ adwuma. Afei nso misuaa sɛnea mede nnyina bɛsɔ gya de anoa aduan. Afei nso na yɛde wheelbarrow ne torchlight kɔsaw nsu anadwo. Ebedu saa bere no, na nnipa pii nni nsu no ho.” Dɛn na ɛboaa awarefo yi ma wotumi gyinaa saa tebea yi ano? Gisèle ka sɛ: “Yehowa de ne honhom boaa yɛn paa, me ne me kunu nyinaa, na obiara boa ne yɔnko. Afei nso, na yɛn abusuafo ne yɛn nnamfo hyɛ yɛn nkuran, na ɛwom ara na wɔma yɛn sika de twitwa yɛn ho.”\nGisèle ani agye sɛ ɔsan kɔɔ ɔman a ofi mu no anaa? Ɔka sɛ: “M’ani agye paa! Mfiase no, na nneɛma mu yɛ den na ɛtɔ da a, na yɛn abam abu. Nanso bere a yetumi dii saa nsɛnnennen no so no, me ne me kunu tee nka sɛ nea ehia sɛ yɛyɛ ara na yɛayɛ no. Yɛde yɛn ho to Yehowa so, na ama yɛabɛn no paa.” Léonce ne Gisèle kɔɔ Ahenni Asɛmpakafo Sukuu, na seesei wɔresom sɛ bere tiaa mu akwampaefo titiriw.\nSɛnea mpataayifo de akokoduru fa tebea ahorow a emu yɛ den mu sɛnea ɛbɛyɛ a wobeyi mpataa pii no, saa ara na wɔn a wofi wɔn pɛ mu san kɔ ɔman a wofi mu no yɛ. Wɔde nneɛma bɔ afɔre sɛnea ɛbɛyɛ a wɔbɛboa wɔn a wɔwɔ koma pa a wotie Ahenni ho asɛm no. Ɔdɔ a saa adawurubɔfo a wɔbɔ wɔn ho mmɔden da no adi wɔ Yehowa din ho no, Yehowa bɛkae wɔn ne wɔn adi no yiye. (Neh. 5:19; Heb. 6:10) Sɛ wowɔ amannɔne na wote sɛ wohia adawurubɔfo pii wɔ ɔman a wufi mu a, wubetumi akɔ wo nkyi akɔboa anaa? Woyɛ saa a, wubenya nhyira pii.—Mmeb. 10:22.\nWɔyɛɛ No Sɛn?\nSɛ woresusuw ho sɛ wopɛ sɛ wosan kɔ ɔman a wufi mu a, ɛnde hwɛ nea ɛboaa anuanom a yɛaka wɔn ho asɛm wɔ ɔfa yi mu no.\nDɛn na wubetumi ahwɛ kwan?\n“W’abusuafo anaa wo nnamfo a wɔwɔ wo ho adwempa betumi abu w’abam anaa wɔbɛka akyerɛ wo sɛ nsan nkɔ wo man mu. Nanso fa wo ho to Yehowa so.”—Alain\nDɛn na wobɛyɛ de asiesie wo ho?\n“Minnye nni sɛ mabɔ mpae mpɛn pii saa da.”—Gisèle\n“Misiee sika sɛnea ɛbɛyɛ a metumi ahwɛ me ho.”—Géraldine\n“Mekɔɔ dɔkota hɔ kɔyɛɛ me nipadua mu nhwehwemu.”—Stéphanie\nWobɛyɛ dɛn ahwɛ wo ho?\n“Mfiase no, sika a na masie na na mede hwɛ me ho. Afei, mifii ase kyerɛɛ ade wɔ ntoaso sukuu bi mu. Ɛno akyi no, misuaa sɛnea mɛyɛ samina atɔn.”—Géraldine\n“Ná yɛyɛ tɔfe de kɔ sotɔɔ ahorow mu kɔtɔn, na na wei boa yɛn ma yenya sika kakra de sɔ yɛn sika so.”—Gisèle\n“Ná mekyerɛ nhoma ahorow ase kɔ kasa foforo mu wɔ intanɛt so.”—Onésime\nWobɛyɛ dɛn abɔ wo ho ban?\n“Mekɔtenaa baabi a na ahobammɔ wɔ, na na anuanom nso te bɛn hɔ.”—Géraldine\n“Bere biara a mɛkɔ asɛnka no, na obi ka me ho.”—Gisèle\n“Me nko ara mimpue anadwo. Menam nso a, memfa nneɛma a ne bo yɛ den nhyɛ me ho.”—Stéphanie\n“Mankeka ankyerɛ nkurɔfo sɛ matena aburokyiri da. Meyɛɛ made sɛ kuromanni sɛnea ɛbɛyɛ a merenyɛ soronko.”—Judith\nDɛn na wubetumi ayɛ na ama woakɔ so ayɛ asɛnka adwuma no, na w’ani agye bere nyinaa?\n“Yesuaa sɛnea yɛbɛyɛ nsakrae. Yɛde yɛn adwene sii nea enti a yɛbae ne nneɛma pa a afi mu aba no so.”—Victor\n“Ná ɛsɛ sɛ mema m’ani sɔ nea mewɔ.”—Alain\nShare Share Wɔn a Wɔsan kɔ Ɔman a Wofi Mu No, Yehowa Hyira Wɔn Pii\nw20 November kr. 8-11\nSɛnea Yɛbɛboa Afoforo Ama Wɔadi Kristo Ahyɛde So\nNya Akokoduru—Yehowa Ne Wo Boafo\nWobɛkɔ So De Afotu Ayɛ Adwuma?\n“Ma W’aniwa Nhwɛ Tee” Na Fa Si Wiase Foforo No So\nASETENAM NSƐM “Yehowa Werɛ Amfi Me”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2020\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM November 2020\nShare Share ƆWƐN-ABAN—NEA ADESUA NSƐM WOM November 2020\nƆWƐN-ABAN—NEA ADESUA NSƐM WOM November 2020


Nea Ɛyɛe a Tete Mmere Mu no, Spainfo Nyaa Bible\nƆwɛn-Aban | March 2014\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Papiamento (Aruba) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Vietnamese Xhosa Yoruba Zulu\n“Bere biara a mesi kwan so sɛ merekɔ Spania [anaa Spain] no, m’ani da so paa sɛ mehu mo anim, na sɛ me ne mo bɔ ma minya akomatɔyam kakra a, moagya me kwan kakra ma makɔ hɔ.”—Romafo 15:24.\nƆSOMAFO Paulo na ɔkyerɛwee saa asɛm no kɔmaa ne nuanom Kristofo a wɔwɔ Roma bɛyɛ afe 56 Y.B. Sɛ Paulo kɔɔ Spain oo, sɛ wankɔ hɔ oo, Bible nka. Sɛ wankɔ hɔ mpo a, yebetumi aka sɛ mmɔden a ɔno anaasɛ Kristofo asɛmpatrɛwfo foforo bɔe nti, Kristosom fii ase no, ankyɛ koraa na asɛmpa a ɛwɔ Onyankopɔn Asɛm mu no duu Spain.\nKristosom fii ase gyee ntini wɔ Spain ntɛm. Enti ɛho behiae sɛ nnipa a wɔwɔ hɔ no nya Bible wɔ Latin kasa mu. Nea enti a ɛte saa ne sɛ, saa bere no, na Spain hyɛ Roma Ahemman no ase dedaadaw na Latin ne kasa a na wɔka no kɛse wɔ Roma Ahemman no mu.\nLATIN BIBLE BƐBOAE\nTete Kristofo a na wɔwɔ Spain no kyerɛɛ Bible ase kɔɔ Latin kasa mu. Ná saa nkyerɛase no dɔɔso, na din a wɔde frɛɛ ne nyinaa ne “Vetus Latina Hispana.” Nnipa pii de saa Latin Bible ahorow yi yɛɛ adwuma wɔ Spain mfe pii kosii sɛ Jerome wiee ne Bible nkyerɛase a agye din no. Wɔfrɛ ne nkyerɛase no Latin Vulgate, na Yesu awo akyi bɛboro mfe 400 na wowiee ho adwuma.\nJerome kyerɛɛ Bible no ase wɔ Palestina kurow Betlehem, na ankyɛ koraa na ebi duu Spain. Ɔdefo bi a n’ani gye Bible sua ho a wɔfrɛ no Lucinius tee sɛ Jerome rekyerɛ Bible ase akɔ Latin mu, enti na ɔrepɛ bi denneennen. Ɔsomaa akyerɛwfo asia sɛ wɔnkɔ Betlehem nkɔhwɛ Jerome Bible no so nkyerɛw bi mfa mmra Spain. Akyiri yi nkurɔfo ani begyee Jerome nkyerɛase (Vulgate) no ho kyɛn “Vetus Latina Hispana” no. Bible a wɔkyerɛɛ ase kɔɔ Latin kasa mu no boaa nnipa a wɔwɔ Spain ma wotumi kenkan Bible tee ase. Nanso bere a Romafo aban gui no, kasa a na nkurɔfo ka no sesae, enti na ɛho abehia sɛ wɔkyerɛ Bible no ase kɔ kasa afoforo mu.\nWƆKYERƐW ONYANKOPƆN ASƐM GUU ABO SO\nTete no, na wɔwɔ mmusuakuw dodow bi a wɔfrɛ wɔn Germanikfo. Emu biako ne Visigotfo, na Yesu awo akyi bɛboro mfe 400 no, wobedii Spain so. Ná wɔka Got kasa, na na wɔn som gyina ɔsɔfo Arius nkyerɛkyerɛ so, enti na wɔyɛ Kristofo a wonnye Baasakoro nni. Wɔreba no, wɔde wɔn ankasa Bible nkyerɛase a wɔfrɛ no Ulfilas Got Bible bae. Nkurɔfo de saa Bible no yɛɛ adwuma wɔ Spain kosii afe 586 Y.B. Saa afe no, Visigotfo hene a wɔfrɛ no Reccared bɛyɛɛ Katolekni, na ɔpoo Arius nkyerɛkyerɛ no. Reccared ma wogyigyee Gotfo asɔre nhoma ne wɔn Bible (Ulfilas Bible no) sɛee no. Enti nhoma a wɔde Got kasa akyerɛw nyinaa yerae wɔ Spain.\nAbopon a wɔde Latin kasa akyerɛw Bible mu nsɛm agu so; wɔyɛɛ no Yesu awo akyi bɛyɛ mfe 500\nNanso saa bere no nyinaa, na Bible redɔɔso wɔ Spain. Got kasa akyi no, na nnipa pii da so ka Latin wɔ Spain. Latin kasa mu na wobenyaa kasa horow a wɔfrɛ no “Romance” kasa no. * Ná wɔka saa kasa yi wɔ Spain ne nkurow a atwa ho ahyia mu. Wɔfrɛ nhoma a akyɛ paa a wɔde Latin kyerɛwee no Visigot abopon, efisɛ abo so na wɔkyerɛw nsɛm no gui. Yesu awo akyi bɛyɛ mfe 500 kosi 600 na wɔyɛɛ Visigot abopon no. Abopon no bi wɔ hɔ a, na wɔakyerɛw Bible nhoma a ɛne Nnwom no mu nsɛm wɔ so. Ebi nso wɔ hɔ a, na Nsɛmpa no mu nsɛm na ɛwɔ so. Abopon no biako mpo de, na wɔakyerɛw Dwom 16 no mu nsɛm nyinaa agu so.\nOnyankopɔn Asɛm a wɔkyerɛwee wɔ abopon so no ma yehu sɛ saa bere no, na obiara tumi nya Bible kenkan anaa otumi hwɛ so kyerɛw bi. Ɛbɛyɛ sɛ na akyerɛkyerɛfo mpo tumi de Bible mu nsɛm yi kyerɛ mmofra akenkan ne akyerɛw. Ná abopon no bo nyɛ den te sɛ aboa nhoma a wɔde yɛɛ Bible a mfonini pii wom wɔ tete asɔfofie no.\nLeón Bible a mfonini wom paa no fã bi. Bible yi som bo, nanso ɛkaa ɛno nko a, anka nnipa pii annya Bible mu nimdeɛ\nWɔakora Bible a mfonini wom yi biako so wɔ asɔredan a wɔfrɛ no San Isidoro mu wɔ Spain kurow León. Saa Bible no som bo paa, na wɔyɛɛ no afe 960 Y.B. Ɛwɔ nkratafa 1,028; kratafa biara tenten yɛ sɛntimita 47, na ne tɛtrɛtɛ yɛ sɛntimita 34. Bible no mu duru yɛ kilogram 18. Bible a mfonini wom foforo nso wɔ Vatican Nhomakorabea, na wɔfrɛ no Ripoll Bible. Wɔyɛɛ no bɛyɛ afe 1020 Y.B., na ɛyɛ tete mmere mu Bible a mfonini wom paa no mu biako. Sɛ wɔn a wɔte asɔfofie hɔ no mu bi tena ase sɛ ɔreyɛ nkyerɛwde biako ho adwuma a, na egye no da mũ; asɛmti afã no mpo de, na ɛho adwuma tumi di nnawɔtwe. Enti Bible a mfonini wom no, na ɛsom bo, nanso ɛkaa ɛno nko a, anka nnipa pii annya Bible mu nimdeɛ.\nWƆKYERƐƐ BIBLE ASE KƆƆ ARAB KASA MU\nYesu awo akyi bɛyɛ mfe 700 no, Nkramofo na na wodi Spain ne ɛho nkurow so, enti kasa foforo yii ne ti. Arab kasa fii ase bunkam Latin so wɔ mmeae a na Nkramofo di so no, enti ɛho behiae sɛ wɔkyerɛ Bible ase kɔ Arab kasa mu.\nYesu awo akyi bɛboro mfe 400 kosi 700 no, Bible no a wɔkyerɛɛ ase kɔɔ Latin ne Arab kasa mu no boaa Spainfo maa wotumi kenkan Onyankopɔn Asɛm\nBible a wɔkyerɛɛ ase kɔɔ Arab kasa mu no dii akoten wɔ tete Spain. Nea na abu so kɛse ne Nsɛmpa no. Ɛbɛyɛ sɛ Yesu awo akyi bɛyɛ mfe 700 na John a ɔyɛ ɔsɔfo panyin wɔ Seville kyerɛɛ Bible mũ no nyinaa ase kɔɔ Arab kasa mu. Awerɛhosɛm ne sɛ, Bible a wɔkyerɛɛ ase kɔɔ Arab kasa mu no, dodow no ara ayera. Nanso wɔakora saa Bible no biako so wɔ asɔredan kɛse bi mu wɔ León, Spain. Nsɛmpa no na ɛwɔ saa Bible no mu. Wɔkyerɛɛ ase wɔ Yesu awo akyi bɛyɛ mfe 900.\nNsɛmpa no a wɔakyerɛ ase kɔ Arab kasa mu; wɔyɛɛ no Yesu awo akyi bɛyɛ mfe 900\nWOBENYAA BI WƆ SPAIN KASA MU\nYesu awo akyi bɛboro mfe 1,000 no, Castile anaa Spain kasa fii ase gyee ntini wɔ Spain ne nkurow a atwa ho ahyia no mu. Kasa foforo yi bɛboae paa maa Onyankopɔn Asɛm trɛwee. * Bible mu nsɛm a wodii kan kyerɛɛ ase kɔɔ Spain kasa mu no, ɛbaa nhoma bi a wɔfrɛ no La Fazienda de Ultra Mar (Nsɛm a Esisii Ɛpo Agya) mu. Wɔyɛɛ saa nhoma no Yesu awo akyi bɛyɛ mfe 1,200. Emu nsɛm bi fa kwan a obi tu kɔɔ Israel ho. Nsɛm no bi nso wɔ hɔ a, Bible nhoma anum a edi kan no ne Hebri Kyerɛwnsɛm mu nhoma afoforo mu na efi. Ebi nso fi Nsɛmpa no ne nkrataa a asomafo no kyerɛwee mu.\nƆhene Alfonso a ɔto so du yɛɛ nneɛma pii de boa maa wɔkyerɛɛ Bible ase kɔɔ Spain kasa mu\nAsɔre mpanyimfo no ani annye ho sɛ wɔkyerɛɛ Bible mu nsɛm ase kɔɔ Spain kasa mu wɔ saa nhoma no mu. Afe 1234 mu no, asɔre mpanyimfo bi hyiae wɔ Spain kurow a wɔfrɛ no Tarragona, na wɔhyɛɛ mmara sɛ, sɛ obi wɔ nhoma bi wɔ kasa foforo mu na sɛ Bible mu nsɛm wom a, ɔmfa nkɔma ne sɔfo mma ɔnhyew no. Nanso, anigyesɛm ne sɛ, saa mmara no amma nnipa annyae Bible a wɔkyerɛ ase no. Ɔhene Alfonso a ɔto so du (odii ade fii afe 1252 kosii 1284) yɛ obi a wobu no sɛ ɔno na ofii Spain kasa no kyerɛw ase. Esiane sɛ na n’ani gye ho sɛ wɔbɛkyerɛ Bible no ase akɔ Spain kasa no mu nti, ɔyɛɛ nneɛma pii de boae. Alfonso Bible no yɛ Bible a wɔkyerɛɛ ase kɔɔ Spain kasa mu saa bere no, na biako nso ne Bible bi a wɔyɛe ansa na Alfonso Bible no reba (Pre-Alfonsine Bible no). Bere a wɔyɛɛ Alfonso Bible no, na ɛno ne Spain kasa nkyerɛase a Bible mu nhoma no dɔɔso wom paa.\nPre-Alfonsine Bible (benkum) a wɔyɛɛ no Yesu awo akyi bɛboro mfe 1,200 ne Alfonso Bible (nifa) no mu nkratafa\nBible abien yi boa maa Spain kasa a na ɛbae nkyɛe no ase timii. Ɔbenfo Thomas Montgomery kaa Pre-Alfonsine Bible no ho asɛm sɛ: “Onipa a ɔyɛɛ saa Bible no kyerɛɛ ase pɛpɛɛpɛ ma emu daa hɔ. . . . Sɛnea ɛbɛyɛ na nnipa a wɔnte Latin betumi akenkan Bible no bi nti, wamfa kasa kyenkyenee anni dwuma.”\nSpain kasa mu Bible a edidi kan no, wɔkyerɛɛ ase fii Latin Vulgate Bible no mu; wɔankyerɛ ase amfi kasa a wɔde kyerɛw Bible no mu. Yesu awo akyi bɛyɛ mfe 1,300 no, Yudafo nhomanimfo hwɛɛ Hebri Kyerɛwnsɛm no so kyerɛɛ ase kɔɔ Spain kasa mu. Saa bere no, na Spain ne Europe man a Yudafo dɔɔso paa wom, na na Hebri kasa mu nhoma mmobɔwee papa wɔ hɔ a Yudafo a wɔkyerɛ Bible ase betumi ahwɛ so. *\nBible biako a Yudafo nhomanimfo yɛe ne Alba Bible a wɔyɛɛ no Yesu awo akyi bɛboro mfe 1,400 no. Luis de Guzmán, ɔbarima nuonyamfo bi a ofi Spain bɔɔ paa sɛ Yudasom mu kyerɛkyerɛfo bi a wɔfrɛ no Moisés Arragel nkyerɛ Bible no ase nkɔ Spain kasa a wɔmfraa mu (castizo) mu. Luis de Guzmán kaa nneɛma abien nti a ɔma wɔyɛɛ saa Bible foforo no. Nea edi kan, ɔkae sɛ: “Mfomso pii wɔ Romance kasa a wɔde kyerɛw Bible a ɛwɔ hɔ nnɛ no mu.” Nea ɛto so abien, ɔkae sɛ, “Yɛn mu binom wɔ hɔ a, yehia nkyerɛkyerɛmu afã na ama yɛate mmeae a emu yɛ den no ase yiye.” Eyi nyinaa ma yehu sɛ saa bere no, na nkurɔfo ani gye ho paa sɛ wɔbɛkenkan Bible ate ase yiye. Afei nso ɛma yehu sɛ saa bere no nyinaa, na nnipa a wɔwɔ Spain no bebree wɔ Bible wɔ kasa a wɔka mu.\nEsiane mmɔden a nsɛm asekyerɛfo ne akyerɛwfo a wɔtenaa ase tete no bɔe nti, na Spainfo a wonim akenkan tumi kenkan Bible wɔ wɔn kurom kasa mu a wɔmmrɛ ho. Ɛno nti, abakɔsɛm kyerɛwfo Juan Orts González kae sɛ, “na Spainfo te Bible no ase koraa sen nnipa a wɔwɔ Germany anaa England ansa na Luther reba.”\n“Na Spainfo te Bible no ase koraa sen nnipa a wɔwɔ Germany anaa England ansa na Luther reba.”—Abakɔsɛm kyerɛwfo Juan Orts González\nNanso Yesu awo akyi bɛboro mfe 1,400 no, Spain mpanyimfo hyɛɛ mmara sɛ mma obiara nkyerɛ Bible ase nkɔ kasa biara mu, na ɛnsɛ sɛ wohu obiara nso sɛ okura bi. Nsa a wɔde too Bible so wɔ Spain no kyɛe paa. Mfe ahasa twaam ansa na wɔretwa saa mmara no mu. Saa bere no nyinaa na ebinom de akokoduru kyerɛ Bible no ase kɔ Spain kasa mu wɔ amannɔne na wowia wɔn ho de kɔ Spain. *\nSpain Bible ho abakɔsɛm a yɛasusuw ho no ama yɛahu sɛ nnipa bi faa akwannuasa nyinaa so sɛ wɔbɛka Onyankopɔn Asɛm ahyɛ. Nanso, wɔn nsa sii fam; wɔantumi ankata ade nyinaa so Tumfoɔ no anom asɛm so.—Dwom 83:1; 94:20.\nAbenfo pii yɛɛ adwumaden ansa na Bible no regye ntini wɔ tete Spain. Nnipa a wɔkyerɛ Bible ase nnɛ nso suasua saa abenfo a wɔkyerɛɛ Bible ase kɔɔ Latin, Got, Arab, ne Spain kasa mu no. Enti ɛnnɛ, nnipa mpempem pii a wɔka Spain kasa tumi kenkan Onyankopɔn Asɛm wɔ wɔn kurom kasa mu ma ɛka wɔn koma.\n^ nky. 10 “Romance” kasa yi bi ne Castile, Catalonia, Galicia, ne Portugal kasa.\n^ nky. 17 Ɛnnɛ wɔn a Spain kasa yɛ wɔn kurom kasa no boro ɔpepem 540.\n^ nky. 20 Hwɛ asɛm a wɔato din “The Divine Name and Alfonso de Zamora’s Quest for Textual Accuracy” (Onyankopɔn Din ne Mmɔden a Alfonso de Zamora Bɔe Sɛ Ɔbɛkyerɛ Bible no Ase Yiye); ɛwɔ December 1, 2011 Borɔfo Ɔwɛn-Aban mu.\n^ nky. 23 Hwɛ asɛm a wɔato din “Apere a Casiodoro de Reina Di Maa Spania Bible”; ɛwɔ June 1, 1996 Ɔwɛn-Aban mu.\nWɔkyerɛɛ Bible Ase Kɔɔ Kasa Afoforo Mu wɔ Spain\nCatalan Yesu awo akyi bɛboro mfe 1,200 na wɔkyerɛɛ Bible no ase kɔɔ Catalan kasa mu. Ná wɔfrɛ nkyerɛase biako Anwensɛm Bible (Rhymed Bible). Ɛyɛ Kyerɛwsɛm no fã a wɔkyerɛɛ ase ɔkwan bi so a ɛte sɛ anwensɛm sɛnea ɛbɛyɛ a obi kenkan a, ɔbɛkae emu nsɛm no ntɛm. Afe 1287 ne afe 1290 ntam no, Jaume de Montjuich kyerɛɛ Bible no ase kɔɔ Catalan kasa mu. Ɛno ne bere a edi kan a wɔkyerɛɛ Bible mũ no nyinaa ase kɔɔ Catalan kasa mu. Catalonia ne Aragon hene Alfonso a ɔto so abien na ɔbɔɔ paa ma wɔkyerɛɛ ase.\nValencia kasa Yesu awo akyi bɛyɛ mfe 1,400 no, ɔbarima bi a wɔfrɛ no Bonifacio Ferrer kyerɛɛ Bible no ase kɔɔ Valencia kasa mu, na wotintimii no afe 1478 mu. Saa nkyerɛase no ne Bible a edi kan a wotintimii wɔ Spain. Awerɛhosɛm ne sɛ, atamfo hyew Bible yi nyinaa ma ɛkaa emu biako pɛ kratafa a etwa to. Wɔakora saa kratafa no so wɔ akorae bi a wɔfrɛ no Hispanic Society of America wɔ New York.\nBasque Afe 1571 no, Jean de Liçarrague kyerɛɛ Hela Kyerɛwnsɛm no ase kɔɔ Basque kasa mu. Navarre hemmaa na ɔfaa ho ka nyinaa. Nkyerɛase a Liçarrague yɛe no na wogyinaa so hyehyɛɛ Basque kasa mmara. Wɔtaa ka sɛ, nea Jerome yɛ maa Latin kasa ne nea Luther yɛ maa Germany kasa no, ɛno ara bi na Liçarrague nso yɛ maa Basque kasa.\nƐho Nsɛm Foforo Nso Ni\nBible Nkyerɛase Ahorow Abakɔsɛm Ne Bible\nASƐM A ƐDA SO Nea Onyankopɔn Ayɛ Ama Wo\nASƐM A ƐDA SO Dwumadi Yi De, Woankɔ Bi a Enye\nASETENAM NSƐM Obi Nni Ahoɔden Mpo a, ne Gyidi Tumi Yɛ Den\nGyidi Afrafra—Onyankopɔn Pene So Anaa?\nText Baabi a wubetumi atwe nneɛma akenkan ƆWƐN-ABAN March 2014 | Nea Onyankopɔn Ayɛ Ama Wo\nAudio Baabi a wubetumi atwe nneɛma abɔ atie ƆWƐN-ABAN March 2014 | Nea Onyankopɔn Ayɛ Ama Wo\nMarch 2014 | Nea Onyankopɔn Ayɛ Ama Wo\nƆWƐN-ABAN March 2014 | Nea Onyankopɔn Ayɛ Ama Wo


Dɛn Ne Onyankopɔn Ho Nokwasɛm? - Yehowa Adansefo Intanɛt Dwumadibea\n11 Mprempren, Onyankopɔn te nka dɛn wɔ nneɛma a ɛrekɔ so wɔ wiase ne w’asetram no ho? Nea edi kan koraa no, Bible kyerɛkyerɛ sɛ Onyankopɔn “dɔ atɛntrenee.” (Dwom 37:28, NW ) Enti odwen nea ɛteɛ ne nea ɛnteɛ ho yiye. Okyi nneɛma bɔne biara. Bible ka sɛ tete no, bere a bɔne dɔɔso wɔ wiase no, “ɛyɛɛ” Onyankopɔn “yaw ne komam.” (Genesis 6:5, 6) Onyankopɔn nsakrae. (Malaki 3:6) N’ani da so ara nnye amanehunu a ɛrekɔ so wɔ wiase nyinaa no ho. Na Onyankopɔn ani nnye ho sɛ obehu sɛ nnipa rehu amane. Bible ka sɛ: “Odwen mo ho.”—1 Petro 5:7.\n14 Sɛ wopɛ sɛ obi hu wo a, dɛn na wubetumi ayɛ? So woremmɔ wo din nkyerɛ onipa no? So Onyankopɔn wɔ din? Ɔsom ahorow pii bua sɛ ne din de “Onyankopɔn” anaa “Awurade,” nanso eyinom nyɛ ne din ankasa. Ɛyɛ n’abodin, sɛnea “ɔhene” ne “ɔmampanyin” yɛ abodin no. Bible kyerɛkyerɛ sɛ Onyankopɔn wɔ abodin ahorow pii. “Onyankopɔn” ne “Awurade” yɛ abodin no bi. Na Bible kyerɛkyerɛ nso sɛ Onyankopɔn wɔ din ankasa: Ɛne Yehowa. Dwom 83:18 ka sɛ: “Wo a wo din de Yahwe [Yehowa, NW ] no, wo nko ara ne ɔsorosoroni, asase nyinaa so.” Sɛ edin no nni wo Bible mu a, ebia w’ani begye ho sɛ wobɛhwɛ Nkekaho no na woahu nea enti a ɛte saa. Nokwasɛm ne sɛ Onyankopɔn din pue mpɛn mpempem pii wɔ tete Bible nsaano nkyerɛwee no mu. Enti, Yehowa pɛ sɛ wuhu ne din na wode di dwuma. Yebetumi aka sɛ ɔnam Bible so reda ne ho adi akyerɛ wo.\n15 Onyankopɔn maa ne ho din a ɛkyerɛ nneɛma pii. Onyankopɔn din Yehowa no kyerɛ sɛ obetumi ama ne bɔhyɛ biara abam, na obetumi ayɛ biribiara a wabɔ ne tirim sɛ ɔbɛyɛ no.* Onyankopɔn din da nsow koraa. Ɔno nkutoo na okura saa din no. Yehowa da nsow wɔ akwan pii so. Ɔkwan bɛn so na ɛte saa?\n21 Wobɛba abɛte nea enti a Bible kyerɛkyerɛ yɛn sɛ yɛmfa Yehowa sɛ yɛn Agya no ase. (Mateo 6:9) Ɛnyɛ yɛn nkwa nko na efi ne nkyɛn, na mmom ɔpɛ sɛ yenya asetra a eye sen biara nso, sɛnea agya biara a ɔwɔ ɔdɔ bɛpɛ sɛ ne mma nya asetra pa no. (Dwom 36:9) Bible kyerɛkyerɛ nso sɛ nnipa betumi abɛyɛ Yehowa nnamfo. (Yakobo 2:3) Susuw ho hwɛ—wubetumi abɛyɛ amansan Bɔfo no adamfo!\nOnyankopɔn din ankasa ne Yehowa. —Dwom 83:18, NW.\n* Nea Onyankopɔn din no kyerɛ ne sɛnea wɔbɔ no no ho nsɛm pii wɔ Nkekaho no mu.\nDɛn ne Onyankopɔn Ho Nokwasɛm?—Ɔfã 2


BNI arrests Omari Wadie over fake Mahama sex photo | (comment 9278898)\nComment: Etua wo nyonko ho a etua dua mu.........\nRE -SGT ANANE-AKUFFO IS NOT A PRESIDENT!\nokoto de3 nebo tw3 nyannyankyere de3 wonko NDC....Mokae se nana addo koy33 program bi wo GTV,NDC foo se nana akososo obaa nufu. Saa mere no national security na mo wohe.Otu konnoh, anita the soso and co. Etua wo nyonko ho a wose etua duamu.wede3 wasoso mu oo wofa no.taboo eno ne egya hyehye3 noa ghana foo enti ase3 no and bad economy that is going on.\nEtua wo nyonko ho a etua dua mu.........


Elifas asɛm a edi kan no ntoaso (1-27)\n‘Afiri a anyansafo de wɔn anitew asum no, Onyankopɔn ma eyi wɔn ankasa’ (13)\n‘Ɛsɛ sɛ Hiob hwɛ na wampo Onyankopɔn nteɛso’ (17)\n5 “Wopɛ a frɛ hwɛ sɛ obi begye wo so a! Akronkronfo no mu hena na wobɛkɔ ne nkyɛn sɛ ɔmmoa wo? 2 Ahisɛm na ebekum ɔkwasea,Na anibere na ebekum ogyimifo. 3 Mahu ɔkwasea a n’ase retim,Nanso prɛko pɛ, wɔdomee ne tenabea. 4 Ne mma nni ahobammɔ biara;Wɔbɛpɛtɛw wɔn wɔ kurow apon ano,+ na wɔrennya ogyefo biara. 5 Nnɔbae a otwa no,* onipa a ɔkɔm de no na obedi;Ɔbɛfa nea ɛwɔ nsɔe mu mpo aka ho,Anitefo bɛmene wɔn agyapade.* 6 Efisɛ mmusu mfifi wɔ mfuturu mu,Na ɔhaw mfifi mfi fam. 7 Na sɛnea ogya a ɛredɛw tutu a, ɛkɔ soro no,Saa ara na onipa nso, sɛnea ɛte biara, ɔhaw bɛto no. 8 Nanso sɛ ɛyɛ me a, anka mɛsrɛ Onyankopɔn,Anka mede m’asɛm bɛma Onyankopɔn, 9 Anka mede bɛma Nea ɔyɛ nneɛma akɛseakɛse ne nneɛma a ɛboro yɛn ntease so,Nea ɔyɛ anwonwade bebree no. 10 Ɔma osu tɔ gu asaase so,Na ɔma osu tɔ gu mfuw so. 11 Ɔma mmɔborɔwa so,Na ɔpagyaw nea wabotow ma onya nkwagye. 12 Ɔsɛe anitefo pɔw a wɔabɔ,Sɛnea ɛbɛyɛ a wɔn nsa ano adwuma renyɛ yiye. 13 Afiri a anyansafo de wɔn anitew asum no, ɔma eyi wɔn ankasa,+Sɛnea ɛbɛyɛ a anitefo pɔw a wɔabɔ bɛsɛe. 14 Esum to wɔn awia,Na awia ketee, wɔde wɔn ti pempem te sɛ nea ade asa. 15 Ogye onipa fi anitefo anom sekan ano,Na ogye ohiani fi ɔhoɔdenfo nsam, 16 Sɛnea ɛbɛyɛ a mmɔborɔwafo benya anidaso,Na amumɔyɛfo aka wɔn ano atom. 17 Hwɛ! Anigye ne onipa a Onyankopɔn kasa kyerɛ no,Enti hwɛ na woampo ade nyinaa so Tumfo no nteɛso! 18 Efisɛ opira nnipa, nanso ɔkyekye kuru no;Obubu nnipa, na ɔde ɔno ara ne nsa sa wɔn yare. 19 Obegye wo afi amanehunu asia mu,Na nea ɛto so ason mpo renyɛ wo hwee. 20 Ɔkɔm ba a, obegye wo afi owu nsam,Na ɔko ba nso a, obegye wo afi sekan nsam. 21 Ɔbɛbɔ wo ho ban afi tɛkrɛma a ano yɛ yaw te sɛ abaa ho,+Na sɛ ɔsɛe ba a, worensuro. 22 Wobɛserew ɔsɛe ne ɔkɔm,Na worensuro asaase so mmoa a wɔn ho yɛ hu. 23 Efisɛ wuram abo renyɛ wo bɔne,*Na wuram mmoa a wɔn ho yɛ hu ne wo bɛtena asomdwoe mu. 24 Wubehu sɛ wo ntamadan si hɔ dwoodwoo;*Wobɛkɔ akɔhwɛ wo mmoa adidibea, na wubehu sɛ biribiara nyerae. 25 Wo mma bɛdɔɔso,Na w’asefo bɛyɛ bebree sɛ asaase so wura. 26 Bere a wobɛkɔ ɔdamoa mu mpo, na wowɔ ahoɔden,Te sɛ hwiit* a wɔakyekyere asisi hɔ atifi atifi wɔ ne bere mu. 27 Hwɛ! Yɛahwehwɛ asɛm yi mu, na yɛahu sɛ ɛyɛ nokware. Tie na gye tom.”\n^ Anaa “Nnɔbae a ɔkwasea no twa no.”\n^ Anaa “Afiri beyi wɔn agyapade.”\n^ Anaa “wuram abo ne wo bɛyɛ apam.”\n^ Nt., “wɔ asomdwoe.”


Dԑn nti na Yosef Smith Anyin Ankyԑ Na Owui? – 4Mormon (Mormonfo)\nDԑn nti na Yosef Smith Anyin Ankyԑ Na Owui?\n“ Na mpo onipa betumi anya adiyisԑm bebree ne tumi a ɔde yԑ nnwuma akԑse nanso saa ɔhoahoa neho wɔ n’ahoɔden mu a, na obu Onyankopɔn akwankyerԑ animtiaa na mmom odi n’ankasa ne honam akɔnnɔ akyi a, ԑsԑ sԑ ɔhwe ase na Onyankopɔn aweredi ba ne so-Amanne ne Apam 3:4\nYosef Smith ɔhoahoa neho wɔ n’ahoɔden mu”?\n“Mewɔ ahohoahoa pii kyԑn nea onipa biara anya. Nnipa dɔm kԑse a abɔ dɔmpem agyina m’afᾱ no ԑnyԑ Paulo,Yohane anaa mpo Yesu nyae saa. Mehoahoa meho efisԑ onipa biara anyԑ adwuma a mayԑ no….–Yosef Smith, May 26:1844, Asɔre no Abakɔsԑm po 6, kr. 408-409.\nMehyԑԑ nkɔm sԑ worennya tumi mfa nkum me kosi sԑ m’awie m’adwuma na mayԑ krado sԑ mԑwu”– Asɔre no Abakɔsԑm po 6, kr. 58\nSo Yosef Smith na “wɔayԑ krado sԑ obewu”?\n“Yosef…obue pon no wɔ anammɔn kakraa akyi pԑ ԑnna oyii ne tuo toe gui wɔ ewim-etuo no mmoba abien anaa abiԑsa no fomee ne botae…ԑnna neho bԑdaa adi wɔ n’awudifo no nsam ma ɔteԑԑm sԑ O Awurade me Nyankopɔn!”-June 27, 1844, Asɔre no Abakɔsԑm po 6, kr. 618.\n“Nea ɔhoahoa neho wɔ akyԑde nnaadaa mu no yԑ te sԑ ewim ne mframa a onni nsu”-Mmebusԑm 25:1\nThis post is also available in: BorɔfoSpanishSpanish\nTagged Yosef Smith Abakɔsɛm\n← Yosef Smith ɔfatae sԑ ɔkyerԑ Onyankopɔn nkurɔfo kwan?\nCopyright © 2021 4Mormon (Mormonfo)


Hanna Kudwo - Wikipedia\n(Redirected from Hannah kudjoe)\nIan Jones Quartey, Okoh nana, obi a ɔnam abɔɔfo kwan so yɛ nnipa ne mmoa sɛ so wɔ sini mu (animator) ne sini kwankyerɛfoɔ de ɔgofoba Nanefua Pizza wɔ ɔyɛkyerɛ “Steven Universe” a mmoa ne nnipa sɛ so na wɔ de dii dwuma no gyinaa ne so.\nWɔwoo no wɔ Busua, wɔ Atɔeɛ mantam mu wɔ akanee ɔ man a wɔfrɛ no sika mpoano, ɛnnɛ yi Ghana mu wɔ ɔpɛnimaa Bosome no mu wɔ Afe Apem Ahankron ne dunnwɔ twe mu (1918), na Kudjoe yɛ kaakyire wɔ anuanom du mu.\nɔwiee sukuu no ɔbɛgyee din wɔ adepam mu wɔ Tarkwa, ɛhɔ na ɔwaree J.C Kudjoe. Na ɔyɛ ɔhwesofoɔ panin wɔ beaeɛ a wɔ tu sika kɔ kɔɔ a ɛbɛn Tarkwa.\nAwareɛ no annyina enti ɔne ne nnuabarima kɔtenaeɛ, E.K Dadson ,United Gold Coast Convention(UGCC) Amanyɔ kuo no nnanofoɔ no mu baako a ɔdi mu. ɔnyaa nkuranyɛ bi sɛ ɔde ne ho bɛwura Amanyɔsɛm mu berɛ Kwame Nkrumah bɛtenaa wɔn fie wɔ Ay[wohomummɔ Bosome no mu wɔ Afe Apem Ahankron Aduannan - nson mu na ɔmaa no hunuu mmaa ho hia a ehia wɔ Amanyɔsɛm mu.\nɔ ne Nkrumah nhyiamudie no akyi no, Kudjoe firii aseɛ taa UGCC amanyɔ kuo no akyi. ɔbenim Bosome no mu w] Afe Apem Ahankron Aduannan - Nnwɔtwe mu, berɛ a wɔkyeree akunini nsia a ɔwɔ amany]kuo no mu no too afiase no, ɔboa sika ano de bɔɔ aporɔ sɛ wɔbɛyi wɔn afiri afiase hɔ. Abadwakuo a na ɛrehwɛ ama wɔanya\nmmabunu nkabom kuo wɔ UGCC amanyɔkuo no mu no, na wɔdi mu ntintiman, na wɔdii wɔn akyi berɛ wɔtee wɔn ho firii UGCC bɛyɛɛ CPP, ɔno ne ɔbaa korɔ a na ɔ wɔ hɔ berɛ a na wɔresi ntemu no ho gyinaeɛ. Dodoɔ a wɔkaa wɔn ho bɔɔ mu sɛ wɔrenni deɛ\natubraman no ahyɛ wɔn no a ɛnam so maa ɛde atubraman no amammuo baa awieiɛ a wɔtoo din “Positive Action” no na Kudjoe\ndi mu akotene yie, Ɛnam saa Akwanya no so twee d]m maa CPP amanyɔkuo no. Ɛnam so maa ɔbɛyɛɛ wɔn a wɔhyehyɛ aporɔ bɔ nsɛm wɔ CPP amanyɔkuo no mu no twerɛfoɔ a na ɔsane boaboa d]m ano a mmaa di mu akotene ,sɛ wɔde wɔn ho bɛdɔm CPP amanyɔkuo no.\nBerɛ a yɛnyaa faahodie akyiri no,Kudjoe tee Abibirem Aman mmaa nkabom kuo wɔ Afe 1957 mu a akyire yi ɛbɛyɛɛ Ghana mmaa nkabom kuo. ɔsane boa maa wɔtee mm]t]fowa ne mmɔfra mfitiaseɛ sukuu wɔ ɔman no nyinaa mu, sane faa akyerɛkyerɛfoɔ ne adwumayɛfoɔ\nne nneɛma ɛhia ma nhyehyɛeɛ ahodoɔ no. Kudjoe dii anim boa maa wɔko tiaa wɔn a wɔn ho deda soɔ wɔ Ghana atifi mantam, ebi ne ntaadeɛ a ɛfiri aman afoforɔ so a wɔkyɛ maa w]n. ɔ kyerɛɛ\nmmaa ahonnidie su ahodoɔ bi te sɛ ɔkwan a wɔbɛfa so anoa nsuo de adware wɔn mma. ɔfirii ɔno ankasa ne pɛ mu n a ɛdii saa dwuma yi wɔ berɛ a na aban no nnim ho hwee, yei maa aban no bo annwo so maa wɔgyee adwuma a w]de hyɛɛ ne nsa no bi firii ne nsam. Ɛkɔm berɛ mu no, ɔsane boa maa wɔkyɛɛ aduane sane hyɛɛ mmaa no nkuran sɛ wɔmfa wɔn ho nhyɛ kuayɔ mu na wɔnnua wɔn ankasa aduane.\nƐbɛnim Bosome da ɛtɔ so nkron wɔ Afe 1986 mu na Hannah Kudjoe wui. Ne ho nsɛm a ɛbaa krataa mu wɔ Kɔtɔnimaa Bosome da ɛtɔ so nnw]twe w] Afe 1986 mu no wiei sɛ“ Na ɔyɛ obi a ɔ som bo paa yie a ]dii dwuman son de boa maa Ghana nyaa amany] mu ahofadie firii ahempɔn ahodoɔ tumidie ase. Ɛbɛyɛ den mpirempiren yi sɛ yɛ bɛtumi atua honhom fam bonhwa a ne wu no agya”. Kitawonsa Bosome da a ɛtɔ so nsia wɔ Afe 1986 mu wɔ Nkran Calvary Methodist Asɔrefie na wyɛɛ n’ayie.\nRetrieved from "https://tw.wikipedia.org/w/index.php?title=Hanna_Kudwo&oldid=19752"\nWo kasa ahodour mu\nThis page was last edited on 13 July 2019, at 16:44.


Yehowa Boaa Me Ma Migyinaa Asetram Nsɛnnennen Ano\nƆwɛn-Aban—Nea Adesua Nsɛm Wom | October 1, 2006\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Estonian Ewe Finnish French Ga German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nSƐNEA DALE IRWIN KA KYERƐE\n“MMOFRA BAAWƆTWE NO ARA YE! AHINANAN NO AMA ADWUMA NO AYƐ DEN.” Wɔkyerɛw saa asɛm yi wɔ atesɛm krataa bi mu de kaa ahinanan a me yere woo wɔn bɛkaa yɛn mmabea baanan ho no ho asɛm. Meyɛ aberante no, manyɛ m’adwene sɛ mɛware mpo na kampɛsɛ mawo mma. Nanso, me na na manya mma baawɔtwe yi!\nWƆWOO me wɔ Mareeba, Australia, wɔ afe 1934 mu. Me na na meyɛ mma baasa no mu kaakyire. Akyiri yi, yɛn abusua no tu kɔtraa Brisbane, na me maame kɔkyerɛɛ ade wɔ Kwasida asɔre a wɔyɛ ma mmofra wɔ Metɔdist asɔre a ɛwɔ hɔ no mu.\nWɔ afe 1938 mfiase no, Australia atesɛm krataa bi bɔɔ amanneɛ sɛ Joseph F. Rutherford a ofi Yehowa Adansefo adwumayɛbea ti no reba ɔman no mu, nanso anhwɛ a Australia aban mma no mma. Maame bisaa Ɔdansefo bi a ɔbaa yɛn fie no sɛ, “Dɛn nti na wɔreyɛ Owura no saa?” Ɔdansefo no kae sɛ: “Yesu anka sɛ nkurɔfo bɛtaa n’akyidifo anaa?” Maame gyee nhomawa bi a wɔato din Cure, a ɛkyerɛkyerɛ nsonsonoe kɛse a ɛda nokware som ne atoro som ntam no mu. * Maame ani gyee nhomawa no ho araa ma Kwasida a edi hɔ no ɔde ne mma nyinaa kɔɔ Yehowa Adansefo asafo nhyiam bi ase. Mfiase no, na me papa ani nnye ho koraa, nanso ɛtɔ mmere bi a na ɔkyerɛw Bible mu nsɛmmisa de ma Maame kɔma onua bi. Ná onua no nso gyina Kyerɛwnsɛm no so kyerɛw ne nsɛmmisa no ho mmuae de ma Maame kɔma Paapa.\nKwasida bi me papa ne yɛn kɔɔ asafo nhyiam, a adwene a na okura ne sɛ ɔrekɔka sɛnea n’ani nnye Adansefo ho no ho asɛm. Nanso, bere a ɔmansin sohwɛfo a na wabɛsra yɛn saa bere no ne Paapa kasae no, Paapa sesae araa ma ɔpenee so ma wɔyɛɛ dapɛn biara Bible adesua a wɔyɛ ma anigyefo a wɔwɔ yɛn mpɔtam hɔ no wɔ yɛn fie.\nWɔbɔɔ m’awofo asu wɔ September 1938 mu. Me ne me nuanom a aka no nso bɔɔ asu wɔ ɔmantam nhyiam a wɔyɛe wɔ Hargreave Park wɔ Sydney, New South Wales no ase wɔ December 1941 mu. Ná madi mfe ason. Ɛno akyi no, na me ne m’awofo kɔ asɛnka daa. Saa bere no, na Adansefo no de Bible mu ɔkasa a wɔakyere agu apaawa so hyɛ gramafon mu de kɔ nkurɔfo afie mu kɔbɔ ma wotie.\nƆdansefo a mekae no paa ne Bert Horton. Ná ɔwɔ kar bi a akasam bi a ano yɛ den si so. Ná ɛyɛ anigye paa sɛ wo ne Bert bɛyɛ adwuma, ne titiriw no abarimaa a ɔte sɛ me. Sɛ nhwɛso no, sɛ na yɛrebɔ Bible mu ɔkasa no wɔ bepɔw bi atifi a, na yɛtaa hu sɛ polisi kar reba baabi a yɛwɔ no. Ná Bert yɛ ntɛm dum afiri no tu kar no ma yɛkɔ bepɔw foforo a ɛmmɛn hɔ so kɔbɔ ɔkasa foforo. Bert ne anuanom anokwafo a wɔyɛ nsi saa no maa misuaa sɛnea mede me ho bɛto Yehowa so na mada akokoduru adi.—Mateo 10:16.\nMidii mfe 12 no, sɛ mepɔn sukuu a na me nkutoo mitumi kɔ asɛnka. Bere bi, mihyiaa abusua bi a wɔfrɛ wɔn Adshead. Bere bi akyi no, awofo no ne wɔn mma baawɔtwe, ne wɔn nenanom pii besuaa nokware no. Meda Yehowa ase sɛ ɔmaa abarimaa kumaa sɛ me de Bible mu nokware no kɔkyerɛkyerɛɛ abusua yi.—Mateo 21:16.\nƆsom Hokwan a Minyae Wɔ Me Mmeranteberem\nMidii mfe 18 no, minyaa hokwan somee sɛ daa kwampaefo wɔ Maitland, New South Wales. Wɔ afe 1956 mu no, wɔtoo nsa frɛɛ me sɛ memmra mɛyɛ adwuma wɔ Yehowa Adansefo adwumayɛbea a ɛwɔ Sydney, Australia no. Ná adwumayɛfo 20 a na wɔwɔ hɔ no mu bɛyɛ baason yɛ wɔn a wɔasra wɔn a wɔn anidaso ne sɛ wɔne Kristo bedi ade wɔ ɔsoro Ahenni mu no. Hwɛ hokwan kɛse a minyae sɛ me ne wɔn yɛɛ adwuma!—Luka 12:32; Adiyisɛm 1:6; 5:10.\nMe tirim a na mabɔ sɛ mɛyɛ osigyani no tu yerae bere a mihyiaa Judy Helberg, onuawa ɔkwampaefo ɔhoɔfɛfo bi a ɔbaa Betel bere tiaa bi mu bɛboaa me wɔ adwuma kɛse bi a na mereyɛ no. M’ani begyee Judy ho, na ɔno nso ani gyee me ho, na mfe abien akyi no, yɛwaree. Ɛno akyi no, yɛkɔyɛɛ ɔmansin adwuma, na dapɛn biara na yetu kwan kɔsra Yehowa Adansefo asafo bi kɔhyɛ anuanom nkuran.\nJudy woo yɛn babea a odi kan, Kim, wɔ afe 1960 mu. Ɛnnɛ, sɛ obi reyɛ ɔmansin adwuma na sɛ ɔwo a, ɛsɛ sɛ ogyae adwuma no ba fie bɛhwɛ n’abusua. Nanso, nea ɛyɛɛ yɛn nwonwa kɛse ne sɛ, wɔtoo nsa frɛɛ yɛn sɛ yɛmmɛtoa ɔmansin adwuma no so. Bere a yɛde mpaebɔ susuw ho kɔɔ akyiri no, yɛpenee so, na bɛboro asram ason a edi hɔ no, yɛne Kim de bɔs, wimhyɛn, ne keteke, tutuu akwan kilomita 13,000 kɔsrasraa asafo ahorow a na apete wɔ Queensland ne Northern Territory mu no. Saa bere no, na yenni kar.\nNá yɛtra anuanom mmarima ne mmea afie mu bere nyinaa. Esiane sɛ Australia yɛ hyew nti, saa bere no na wɔmfa apon nsisi adan a wɔda mu ano, na mmom na wɔde ntama na ɛsensɛn ano, na sɛ ɛba sɛ Kim su anadwo a, na yɛn ho yeraw yɛn kɛse. Eduu baabi no, na ɛyɛ den ma yɛn sɛ yɛbɛhwɛ yɛn ba no asan ayɛ yɛn som adwuma no. Enti yɛtraa Brisbane, na meyɛɛ mfonini tɔnee wɔ hɔ. Kim dii mfe abien no, yɛwoo ɔbabea foforo a ne din de Petina.\nSɛnea Yegyinaa Yɛn Awerɛhosɛm Ano\nWɔ afe 1972 mu no, bere a na yɛn mmabea no adi mfe 12 ne 10 no, kokoram kum Judy. Ne wu no maa yɛn abusua no dii awerɛhow yiye. Nanso, wɔ Judy yare mu ne ne wu akyi nyinaa no, Yehowa nam n’Asɛm, ne honhom kronkron, ne yɛn nuanom so kyekyee yɛn werɛ. Ɔwɛn-Aban nsɛmma nhoma a yɛn nsa kae wɔ Judy wu akyi pɛɛ nso kyekyee yɛn werɛ. Na ɛka sɛnea yebetumi agyina sɔhwɛ ahorow a yehyia ne yɛn adɔfo wu ano ho asɛm, na ɛma yehuu sɛnea sɔhwɛ betumi aboa yɛn ma yɛanya su a ɛbɛma yɛne Yehowa ntam akɔ so ayɛ papa te sɛ boasetɔ, gyidi, ne nokwaredi. *—Yakobo 1:2-4.\nJudy wu akyi no, me ne me mmabea no ntam abusuabɔ mu bɛyɛɛ den paa. Nokwarem no, na ɛyɛ den ma me paa sɛ mɛyɛ nnwuma a agya ne ɛna yɛ no nyinaa. Nanso, me mmabea baanu no maa m’adwuma no yɛɛ mmerɛw koraa.\nMewaree Bio Nyaa Abusua Kɛse\nBere bi akyi no, mesan waree. Ɛkame ayɛ sɛ, na me ne me yere foforo Mary nyinaa ahyia ɔhaw biako. Ná kokoram akum ɔno nso kunu. Ná ɔno nso wɔ mmabea baanu a wɔn din de Colleen ne Jennifer. Ná Petina kyɛn Colleen bɛyɛ mfe abiɛsa. Enti saa bere no, yebenyaa mmofra baanan wɔ yɛn abusua no mu, na wɔadi mfe 14, 12, 9, ne 7.\nMfiase no, me ne Mary nyinaa sii gyinae sɛ obiara nteɛ n’ankasa mma so nkosi sɛ ɛbɛyɛ mmerɛw ama mmofra no sɛ wobegye yɛn mu biara nteɛso atom. Sɛ́ okunu ne ɔyere no, me ne Mary nyinaa hyehyɛɛ mmara abien bi a ɛho hia maa yɛn ho. Nea edi kan no, yɛanna yɛn abufuw adi wɔ yɛn mma no anim da, nea ɛto abien no, yɛyɛɛ ade maa ɛne Bible nnyinasosɛm a ɛwɔ Efesofo 4:26 no hyiae sɛ, sɛ yɛn adwene nhyia wɔ biribi ho na sɛ ebegye nnɔnhwerew pii mpo ansa na yɛatumi asiesie a, ɛsɛ sɛ yɛyɛ saa!\nAnigyesɛm ne sɛ yɛn mu biara bɔɔ mmɔden maa asomdwoe traa abusua a na mmanoma wom no mu, nanso yɛn werɛ amfi yɛn adɔfo a wɔawuwu no ntɛm. Sɛ nhwɛso no, na Dwoda anwummere biara yɛ Mary “su da.” Sɛ yɛyɛ yɛn abusua adesua wie na mmofra no kɔda a, na Mary su de yi n’awerɛhow a ahyɛ no so no.\nNá Mary pɛ sɛ me no wo. Awerɛhosɛm ne sɛ, nyinsɛn no sɛee. Bere a Mary san nyinsɛnee no, wɔkaa biribi a na yɛnhwɛ kwan koraa ho asɛm kyerɛɛ yɛn. Nipaduam nhwehwɛmu a ɔkɔyɛe ma yehui sɛ ɛnyɛ abofra biako pɛ na ɔda Mary yam, na mmom mmofra baanan! Me ho dwiriw me yiye. Ná ɛrenkyɛ koraa na obi a madi mfe 47 no anya mma baawɔtwe! Mary nyinsɛn asram ason no, wɔyɛɛ no oprehyɛn yiyii mmofra baanan no wɔ February 14, 1982. Sɛnea woyiyii mmofra no nnidiso nnidiso ne wɔn mu duru na edi so yi, na Clint mu duru yɛ kilogram 1.6; Cindy, 1.9; Jeremy, 1.4; ne Danette, 1.7. Ná ɛsono wɔn mu biara ne n’anim.\nMary woe akyi no, oduruyɛfo a ogyee no awo no bɛtraa me nkyɛn.\nObisaa me sɛ: “Woredwen sɛnea wobɛhwɛ mmofra no ho?”\nMekae sɛ: “Minhyiaa saa asɛm yi bi da.”\nAsɛm a ɔsan kae no yɛɛ me nwonwa, na ɛmaa me ho dwiriw me.\nƆkae sɛ: “W’asafo no mufo bɛboa wo. Nea ehia ara ne sɛ wobɛbɔ wo nsa ano, wɔbɛyɛ nea wuhia biara ama wo!”\nOduruyɛfo a onim adwuma yiye yi ne n’aboafo no ka ho bi paa na ɛma yɛde mmofra baanan a wɔte apɔw no tumi fii ayaresabea hɔ kɔɔ fie wɔ asram abien pɛ ntam no.\nAhinanan no Ntetee Mu Nsɛnnennen\nNea ɛbɛyɛ na biribiara akɔ so pɛpɛɛpɛ no, me ne Mary nyinaa yɛɛ adwuma a yɛbɛyɛ no da biara da ho nhyehyɛe too hɔ. Mmabea baanan a na wɔanyinyin no boaa yɛn wɔ mmofra no hwɛ mu paa. Oduruyɛfo no asɛm a ɔka kyerɛɛ me no baa mu ampa, efisɛ minya “bɔɔ me nsa ano” ara pɛ na asafo no mufo aba sɛ wɔrebɛboa yɛn. Ansa na wɔrewo mmofra no, na MacArthur a ɔyɛ yɛn adamfo no aboaboa Adansefo a wonim ɔdan si ano ma wɔabɛtrɛw yɛn fie no mu. Yɛde mmofra no baa fie no, anuanom mmea bi ba bɛboa ma yɛhwɛɛ wɔn. Ayamye a wɔdaa no adi yi nyinaa yɛ Kristofo dɔ a wɔdaa no adi kyerɛɛ yɛn.—Efesofo 4:26.\nSɛ yɛbɛka a, na ahinanan no yɛ “asafo no mma.” Ɛde besi nnɛ mpo, ahinanan no bu anuanom mmarima ne mmea pii a wɔwɔ dɔ a wɔboa ma yɛhwɛɛ wɔn no sɛ yɛn abusuafo. Mary ada ne ho adi sɛ ɔyɛ ɔyere pa ne ɛna a okum ne ho ma ne mma. Ɔde nea wasua afi Onyankopɔn Asɛm ne ahyehyɛde no mu adi dwuma ankasa. Afotu biara nni hɔ a ɛsen eyi!—Dwom 1:2, 3; Mateo 24:45.\nƐwom sɛ na mmofra baanan no hwɛ nna fam de, nanso na yɛkɔ Kristofo nhyiam ahorow ne asɛnka dapɛn biara. Nea ɛboaa yɛn paa saa bere no ne mmea baanu bi ne wɔn kununom a na wɔba yɛn fie ma yɛne wɔn sua Bible no. Ɛwom mpo sɛ eyi maa nneɛma mu yɛɛ mmerɛw maa yɛn de, nanso ɛtɔ mmere bi a na Mary brɛ araa ma sɛ yɛreyɛ adesua no a, na ɔretɔ nko bere a abofra da ne nsa so. Bere bi akyi no, saa awarefo no bɛyɛɛ Yehowa asomfo.\nYɛde Onyankopɔn Som Tetee Wɔn Fii Mfiase Pɛɛ\nAnsa na mmofra no resua nantew mpo no, na me ne Mary, ne yɛn mmabea mpanyimfo no de wɔn kɔ asɛnka. Bere a mmofra no retutu no, na mefa wɔn mu baanu ma Mary nso fa baanu, na na ɛno mmoro yɛn so. Nokwarem no, na yɛde wɔn kɔ asɛnka a, na afiewuranom a wɔn anim tew ka mmofra no ho asɛm, na na yegyina ɛno so fi nkɔmmɔbɔ ase. Da bi, mihyiaa ɔbarima bi a ɔkae sɛ, nnipa a wɔwo wɔn ɛda pɔtee bi wɔ ɔsram koro mu no yɛ wɔn ade ɔkwan koro so. Me ne no annye akyinnye, na meka kyerɛɛ no sɛ mepɛ sɛ mekɔ na mesan ba akyiri yi. Ɔpenee so, enti mekɔfaa me mma ahinanan no kaa me ho kɔe. Mede mmofra no gyinagyinaa hɔ fi ɔpanyin so kosii akumaa so, na na ɔhwɛ me a na onhu nea merepɛ akyerɛ. Afei, yɛbɔɔ nkɔmmɔ bi a na ɛyɛ anigye, na mmofra no nsɛ, saa ara nso na na wɔn mu biara suban nko, na ɛno bɔɔ n’asɛm no gui koraa. Ɔbarima no kae sɛ: “Ɛyɛ me sɛ mansusuw asɛm a meka kyerɛɛ wo no ho ankɔ akyiri. Ɛsɛ sɛ mesan kɔyɛ saa asɛm yi mu nhwehwɛmu kɔ akyiri, anaa meboa?”\nBere a na ahinanan no yɛ mmofra no, sɛ wodi mfomso bi na yɛka wɔn bom teɛ wɔn so a, na wɔn bo fuw, enti na yɛteɛ wɔn so mmiako mmiako. Nanso, wohui sɛ mmara koro no ara na ɛsɛ sɛ wɔn nyinaa di so. Sɛ na asɛm bi sɔre wɔ sukuu mu a ɛsɛ sɛ wɔde wɔn ahonim di ho dwuma a, na wodi Bible mu nnyinasosɛm akyi pɛpɛɛpɛ, na wɔn nyinaa yɛ biako, na Cindy na na ɔkasa ma wɔn. Ankyɛ koraa na nkurɔfo hui sɛ sɛ wode w’asɛm kɔ ahinanan no so a, w’ankasa wubehu sɛ woahyia paa!\nMmofra no duu wɔn mpanyin afe so no, me ne Mary hyiaa nsɛnnennen a awofo dodow no ara hyia bere a wɔreboa wɔn mma a wɔadu wɔn mpanyin afe so ma wɔakɔ so adi Yehowa nokware no. Sɛ ɛnyɛ mmoa a yenya fii asafo no mufo a wɔwɔ dɔ ne honhom fam aduan pii a yenya fii Yehowa ahyehyɛde no fã a ɛwɔ asase so no hɔ a, anka mmofra no ntetee bɛyɛ den paa. Yɛbɔɔ mmɔden sɛ yɛbɛyɛ abusua Bible adesua daa, na yɛne mmofra no fii yɛn komam bɔɔ nkɔmmɔ bere nyinaa, na na ɛnyɛ bere nyinaa na ɛyɛ mmerɛw sɛ yɛbɛyɛ saa. Nanso, nea yɛyɛe no so aba mfaso efisɛ mmofra baawɔtwe no nyinaa resom Yehowa.\nSɛnea Meregyina Onyin Mu Haw Ano\nMfe a abɛsen kɔ no mu no, manya ɔsom hokwan pii wɔ asafo no mu: masom sɛ asafo mu panyin, kurow sohwɛfo, ne ɔmansin sohwɛfo nanmusini. Masan asom sɛ Ayaresabea Ntam Nkitahodi Boayikuw no muni a yɛn adwuma ne sɛ yɛbɛboa Adansefo a wɔyare ma wɔanya nnuruyɛfo a wɔte yɛn ase bere a mogya ho asɛm asɔre no. Mfe 34 ni a wɔama me tumi wɔ asafo no mu sɛ menhwɛ ma wɔmfa aware nhyɛ aban mmara ase. Na mahwɛ ama wɔde aware bɛyɛ 350 a me mmabea baasia de ka ho ahyɛ mmara ase.\nMeda Yehowa ase bere nyinaa wɔ mmoa a makɔ so anya afi me yere a odi kan, Judy, ne me yere Mary a mewaree no akyiri yi hɔ no ho. (Mmebusɛm 31:10, 30) Bere a wɔboaa me ma meyɛɛ m’adwuma sɛ asafo mu panyin no, wɔyɛɛ nhwɛso pa nso wɔ asɛnka adwuma no mu, na wɔboae ma yɛde Onyankopɔn suro tetee yɛn mma no.\nWɔ afe 1996 mu no, wohui sɛ manya adwenemyare a ɛma me nsa wosowosow, na menantew a mekɔ afããfã. Enti mintumi nyɛ mfonini ntɔn bio. Nanso, meda so ara de anigye pii resom Yehowa ɛmfa ho sɛ mintumi nyɛ pii no. Nea eye wom ne sɛ, ama manya tema kɛse ama wɔn a wɔn mfe akɔ anim.\nSɛ metra ase susuw m’asetra ho a, meda Yehowa ase bere nyinaa sɛ ɔwɔ m’afã na ɔboa me ne m’abusua ma yɛde anigye gyina ɔhaw pii a yehyia no ano. (Yesaia 41:10) Me ne Mary, ne yɛn mma baawɔtwe no ani sɔ mmoa a ɛso bi nni a yenya fii yɛn nuanom mmarima ne mmea a yɛne wɔn resom Onyankopɔn sɛ abusua no hɔ no. Wɔn nyinaa ada wɔn dɔ adi wɔ akwan horow a yentumi nka ho asɛm mpo so.—Yohane 13:34, 35.\n^ nky. 6 Yehowa Adansefo na wotintimii, nanso seesei wɔagyae tintim.\n^ nky. 17 Hwɛ March 15, 1972, Borɔfo Ɔwɛn-Aban, kratafa 174-80.\nMe ne Maame, me nuabarima panyin Garth, ne me nuabea Dawn, rebɛkɔ ɔmantam nhyiam wɔ Sydney wɔ afe 1941 mu\nMe ne Judy ne yɛn ba Kim, bere a na meyɛ ɔmansin adwuma wɔ Queensland no\nBere a yɛwoo yɛn mma ahinanan no, yɛn mmabea mpanyimfo baanan no ne asafo no mufo boaa yɛn kɛse\nShare Share Yehowa Boaa Me Ma Migyinaa Asetram Nsɛnnennen Ano\nw06 10/1 kr. 11-15\nNnipa Hwehwɛ Daa Nkwa\nWubetumi Atra Ase Daa\nSo Bible Mmara Yɛ Den Dodo?\nGyidi Ne Onyankopɔn Suro Ma Yenya Akokoduru\nƆdɔ Ma Yenya Akokoduru\nMa W’ani Nna Yehowa So, Na Nya Akokoduru\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 1, 2006\nShare Share ƆWƐN-ABAN—NEA ADESUA NSƐM WOM October 1, 2006\nƆWƐN-ABAN—NEA ADESUA NSƐM WOM October 1, 2006


2 Timoteo 3 AKCB - 2. Timoteus 3 LB\n1Kae saa asɛm yi. Nna a edi akyiri no, mmere no mu bɛyɛ den. 2Nnipa bi bɛyɛ pɛsɛmenkominya, aniberefo, ahohiahiafo ne ahantanfo; wɔbɛyɛ abususɛnkafo, asoɔdenfo wɔ wɔn awofo so; wɔbɛyɛ bonniayɛ na wɔrempɛ nyamesom nso, 3wɔbɛyɛ atirimɔdenfo, wɔrenhu mmɔbɔ, wɔbɛyɛ nnipa dinsɛefo basabasa ne abufuwfafo, wɔbɛtan wɔn mfɛfo a wɔyɛ nnipa pa no, 4wɔbɛyɛ afatwafo, anuɔdenfo, wɔn a wɔhoran; wɔbɛpɛ anigye sen sɛ wɔdɔ Onyankopɔn. 5Wɔbɛyɛ aniani asomfo a wɔbɛpo tumi a ɛwɔ ɔsom no mu no. Twe wo ho fi saa nnipa no ho.\n6Wɔn mu bi kɔ afi mu kɔhyɛ mmea a wɔn bɔne ama wodi fɔ na akɔnnɔ ahorow bebree hyɛ wɔn so no so; 7saa mmea no yɛ nnipa a wɔpɛ sɛ wosua nneɛma foforo, nanso wonhu nokware no akyi kwan. 8Sɛnea Yan ne Yambre ne Mose dii asi no, saa ara nso na saa nnipa yi ne nokware di asi. Wɔyɛ nnipa a wɔn adwene asɛe na wonsi hwee wɔ gyidi mu. 9Wonnya nkɔso biara efisɛ obiara behu wɔn kwasea.\n10Na wo de, woadi me nkyerɛkyerɛ, me suban ne me botae so. Woahu gyidi a mewɔ, me boasetɔ, me dɔ, 11taa a wɔtaa me ne mʼamanehunu nyinaa. Wunim nsɛm a ɛtotoo me wɔ Antiokia, Ikoniom ne Listra, ne ɔtaa dennen a mitumi gyinaa ano no. Nanso Awurade yii me fii ne nyinaa mu. 12Wɔn a wɔpɛ sɛ wɔde onyamesom pa tena ase wɔ Kristo Yesu mu nyinaa no, wɔbɛtaa wɔn, 13nanso nnipa bɔne bɛkɔ so asɛe daa na wɔadaadaa afoforo ne wɔn ankasa wɔn ho. 14Nanso wo de, kɔ so tena ase nokware mu sɛnea wɔkyerɛɛ wo no, na gye di yiye. Wunim wɔn a wusua fii wɔn nkyɛn, 15na wokae nso sɛ efi wo mmofraase na woahu Kyerɛwsɛm no a etumi ma wuhu nyansa, na ɛma wunya gyidi wɔ Kristo Yesu mu, na egye wo nkwa. 16Kyerɛwsɛm nyinaa fi Onyankopɔn home mu, na eye ma nkyerɛkyerɛ, atɛnyi, ateɛteɛ ne trenee mu yɛn, 17sɛnea ɛbɛyɛ a Onyankopɔn nipa bɛyɛ nea wɔasiesie no yiye ama nnwuma pa nyinaa.\nAKCB : 2 Timoteo 3


Beresosɛm Nhoma a Edi Kan 5:1-26\nRuben asefo (1-10)\nGad asefo (11-17)\nWodii Hagrifo so nkonim (18-22)\nManase abusuakuw fã (23-26)\n5 Israel ba panyin Ruben+ asefo din na edidi so yi. Ná ɔyɛ ɔba panyin, nanso ɔne ne papa mpena* dae,*+ enti wɔde mpanyinni no maa Israel ba Yosef mma,+ na wɔankyerɛw ne din sɛ abakan. 2 Ná Yuda+ yɛ kɛse wɔ ne nuanom mu, na ne mu na na ɔkannifo no befi aba,+ nanso Yosef na abakan no kodii ne nsam. 3 Israel ba panyin Ruben mma ne Hanok, Palu, Hesron, ne Karmi.+ 4 Yoel mma no bi ne Semaia, na Semaia ba ne Gog, na ɔno nso ba ne Simei, 5 na ɔno nso ba ne Mika, na ɔno nso ba ne Reaia, na ɔno nso ba ne Baal, 6 ɔno nso ba ne Beerah; ɔno na Asiria hene Tilgat-Pilneser+ kyeree no kɔe no; ná ɔyɛ Ruben asefo mu obirɛmpɔn. 7 Beerah agyanom abusua mu no, ne nuanom din, sɛnea wɔn mmusua te ni: Yeiel na odi anim, afei Sakaria, 8 ne Bela a ɔyɛ Asas ba, Sema ba, Yoel ba; wɔtenatenaa Aroer+ kɔpem Nebo ne Baal-Meon.+ 9 Apuei fam nso, wɔn atenae no kɔpem Asubɔnten Eufrate sare no ano,+ efisɛ na wɔn nyɛmmoa adɔɔso wɔ Gilead asaase so.+ 10 Saul nna no mu no, wɔne Hagrifo koe na wodii wɔn so nkonim; enti wɔtenatenaa wɔn ntamadan mu wɔ Gilead apuei fam baabiara. 11 Gad mma na na wɔtoa wɔn so wɔ Basan, na wɔn atenae no kɔpem Saleka.+ 12 Yoel na na ɔyɛ wɔn panyin wɔ Basan, Safam na odi hɔ, ansa na Yanai ne Safat aba. 13 Wɔn nuanom a wofi wɔn agyanom abusuafi ne Mikael, Mesulam, Saba, Yorai, Yakan, Sia, ne Eber; wɔn nyinaa yɛ baason. 14 Eyinom ne Abihail mma: Abihail yɛ Huri ba, Yaroa ba, Gilead ba, Mikael ba, Yesisai ba, Yado ba, Bus ba. 15 Ahi a ɔyɛ Abdiel ba, Guni ba no na na ɔyɛ wɔn agyanom abusuafi panyin. 16 Wɔtenatenaa Gilead+ a ɛwɔ Basan+ ne ɛho nkurow mu ne Saron nsaase a mmoa didi so nyinaa so kosii n’ahye so. 17 Yuda hene Yotam+ ne Israel hene Yeroboam*+ nna no mu na wɔkyerɛkyerɛw wɔn nyinaa din sɛnea wɔn mmusua te. 18 Rubenfo, Gadfo, ne Manase abusuakuw no fã no, na wɔwɔ akatakyi 44,760 a wokurakura akyɛm, sekan, ne agyan, na na wɔasua akodi paa. 19 Wɔne Hagrifo+ ne Yetur ne Nafis+ ne Nodab dii ako. 20 Onyankopɔn boaa wɔn ɔko no mu, enti wodii Hagrifo ne wɔn a wɔka wɔn ho nyinaa so nkonim, efisɛ wosu frɛɛ no ɔko no mu, na wɔde wɔn ho too no so, enti otiee wɔn adesrɛ no.+ 21 Wɔfaa wɔn nyɛmmoa: yoma 50,000, nguan 250,000, mfurum 2,000, ne nnipa* 100,000. 22 Nnipa bebree wuwui, efisɛ na ɔko no yɛ nokware Nyankopɔn no dea.+ Na wɔfaa wɔn nkurow tenatenaa mu kosii sɛ atamfo betuu wɔn ase fii hɔ.+ 23 Manase abusuakuw no fã+ tenaa asaase no so fi Basan kosii Baal-Hermon ne Senir ne Hermon Bepɔw ho.+ Ná wɔdɔɔso. 24 Eyinom ne wɔn agyanom abusuafi mpanyimfo: Efer, Yisi, Eliel, Asrel, Yeremia, Hodawia, ne Yadiel; ná wɔyɛ mmarima akatakyi a wɔagye din; wɔn nyinaa yɛ wɔn agyanom abusuafi mpanyimfo. 25 Nanso wɔanni wɔn agyanom Nyankopɔn nokware; wɔne asaase no so aman a Onyankopɔn sɛee wɔn fii wɔn anim no anyame kɔbɔɔ aguaman.+ 26 Enti Israel Nyankopɔn de hyɛɛ Asiria hene Pul+ (kyerɛ sɛ, Ɔhene Tilgat-Pilneser+ a ofi Asiria) komam ma ɔsoaa Ruben ne Gad asefo, ne Manase abusuakuw no fã kɔɔ Hala ne Habor ne Hara ne Asubɔnten Gosan ho,+ na wɔatena hɔ abesi nnɛ.\n^ Anaa “oguu ne papa mpa ho fĩ.”


KENKAN WƆ Acholi Afrikaans Albanian Amharic Arabic Armenian Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nWUBETUMI akenkan Hebri kasa a wɔde kyerɛw Bible no anaa? Ebia worentumi nkenkan. Ebi mpo a, wunhuu Hebri Bible da. Ɔbenfo Elias Hutter tenaa ase bɛyɛ mfe 500 a atwam ni. Ɔyɛɛ Hebri Bible nkyerɛase mmienu. Sɛ wusua ne ho asɛm a, ɛbɛma woanya anisɔ kɛse ama wo Bible a wukura no.\nWɔwoo Elias Hutter afe 1553 wɔ Görlitz. Ɛyɛ kurow ketewaa bi a ɛbɛn Germany ne Poland ne Czech Republic hye so. Ɔkɔɔ Luther Suapɔn a ɛwɔ Jena kosuaa kasa ahorow a wɔka wɔ Middle East. Aka kakra ama wadi mfe 24 no, wɔbɔɔ n’aba so sɛ Hebri kasa ho ɔbenfo wɔ Leipzig. Ná Hutter pɛ sɛ nhomasua kɔ nkan, enti akyiri yi, ɔtew sukuu bi wɔ Nuremberg. Wɔn a wɔkɔɔ sukuu wɔ hɔ no, na wotumi de mfe nnan sua Hebri, Greek, Latin, ne German kasa. Saa bere no, na sukuu anaa suapɔn foforo biara nni hɔ a obi betumi de mfe nnan ayɛ saa.\n“SAA NKYERƐASE YI YƐ SORONKO”\nHutter Hebri Bible a ɔyɛɛ no afe 1587; kratafa a nhoma no din wɔ\nNea wɔtaa frɛ no Apam Dedaw no, afe 1587 mu no, Hutter kyerɛɛ ase kɔɔ Hebri kasa mu. Ɔtoo saa nkyerɛase yi din Derekh ha-Kodesh. Ɔfaa saa din no fii Yesaia 35:8. Edin no nkyerɛase ne “Ɔkwan Kronkron.” Saa nkyerɛase no mu nkyerɛwee yɛ fɛ. Enti sɛ nkurɔfo kaa sɛ “biribiara di adanse sɛ saa nkyerɛase yi yɛ soronko” a, na wodi ka. Nanso nea ɛma Bible yi di mu paa ne sɛnea na ɛboa sukuufo ma wotumi sua Hebri kasa no.\nObi a na ɔpɛ sɛ osua Hebri kasa no, sɛ ɔrekenkan Bible wɔ Hebri mu a, ohyia nsɛnnennen bi. Ma yɛnhwɛ emu mmienu. Ɛbɛboa yɛn ama yɛahu nea enti a na mfaso wɔ Hebri Bible a Hutter yɛe no so. Nea edi kan, emu nkyerɛwde no yɛ soronko koraa. Nea ɛto so mmienu, na nkyerɛwde a wɔde di nsɛmfua anim ne nkyerɛwde a wɔde di nsɛmfua akyi no, ɛma ɛyɛ den sɛ wobɛte asɛmfua no ase. Yɛnhwɛ Hebri asɛmfua נפשׁ (sɛ wɔkyerɛw no sɛnea yɛbɔ no a, ɛyɛ ne’phesh); ase ne “ɔkra.” Wohwɛ Hesekiel 18:4 a, wubehu asɛmfua yi wɔ hɔ. Wɔde nkyerɛwde ה (ha), a ɛkyerɛ “no,” adi asɛmfua no anim ama ayɛ הנפשׁ (han·ne’phesh), a ɛkyerɛ “ɔkra no.” Enti obi a onnim Hebri kasa no, sɛ ohu הנפשׁ (han·ne’phesh) a, obesusuw sɛ ɛyɛ asɛmfua foforo koraa.\nNea ɛbɛyɛ na Hutter aboa ne sukuufo no, ɔfaa kwan bi a na eye paa so tintim Hebri nkyerɛwde no. Nkyerɛwde bi wɔ hɔ a, wohwɛ a ɛbɛyɛ wo sɛ nea ntokuru deda mu. Ebi nso deɛ, ntokuru nnim. Sɛ ɔrekyerɛw asɛmfua bi na ɛwɔ nsianim ne nsiakyiri a, ɔma tokuru deda nsianim ne nsiakyiri no mu. Nanso asɛmfua no ankasa deɛ, ɔmma tokuru nneda mu. Saa ɔkwantiaa a ɔfaa so yɛɛ ne nkyerɛase no ma ɛyɛɛ mmerɛw maa adesuafo no sɛ wobehu nsɛmfua a ɛyɛ Hebri ankasa. Ɛboaa adesuafo no ma wotumi suaa kasa no. New World Translation of the Holy Scriptures—With References no, wɔfaa saa kwan yi so na ɛyɛɛ ase hɔ nsɛm a ɛwɔ mu no. * Asɛmfua a ɛwɔ nsianim ne nsiakyiri no, wɔde nkyerɛwde tuntum na akyerɛw nsianim ne nsiakyiri no. Nanso asɛmfua no ankasa deɛ, wɔde nkyerɛwde tuntum akɛse na akyerɛw. Nkyerɛwde a ɛwɔ mfonini no mu no, ne fã bi yɛ Hesekiel 18:4. Ɛma yehu nkyerɛwde soronko a Hutter de yɛɛ Hebri Bible nkyerɛase no, ne nea wɔde yɛɛ Hesekiel 18:4 ase hɔ asɛm a ɛwɔ Reference Bible no mu no.\n“APAM FOFORO” NO NKYERƐASE A ƐWƆ HEBRI MU\nAfei nso, nea wɔtaa frɛ no Apam Foforo no, Hutter tintim bi. Ná ɛyɛ nhoma baako nanso kasa 12 na ɛwɔ mu. Saa nkyerɛase no, wɔyɛɛ no afe 1599 mu wɔ Nuremberg. Wɔtaa frɛ saa nkyerɛase no Nuremberg Polyglot. Ná Hutter pɛ sɛ ɔde Kristofo Hela Kyerɛwnsɛm no a wɔakyerɛ ase akɔ Hebri mu nso ka ho. Nanso ɔkaa sɛ, sɛ “otuaa wiase sika nyinaa” mpo de gyee saa Hebri nkyerɛase no a, anka nhwehwɛmu a ɔyɛe biara bɛyɛ kwa. * Enti ɔyɛɛ n’adwene sɛ ɔno ankasa bɛkyerɛ Apam Foforo no ase afi Hela kasa mu akɔ Hebri kasa mu. Hutter gyaee nnwuma foforo biara a na ɔreyɛ, na ɔde afe baako pɛ yɛɛ nkyerɛase no nyinaa wiei!\nKristofo Hela Kyerɛwsɛm no a Hutter kyerɛɛ ase kɔɔ Hebri mu no, adɛn nti na yebetumi aka sɛ eye? Afe 1891 no, Hebri kasa ho ɔbenfo Franz Delitzsch a na wonim no yiye no kyerɛwee sɛ: “Wohwɛ Hebri nkyerɛase a ɔyɛe no mu a, wubehu nsɛmfua bi a wontaa nte wɔ Kristofo mu. Ɛnnɛ koraa wubetumi de ayɛ nhwehwɛmu ma ayɛ yiye. Wohwɛ mu a, wubehu sɛ ɔde nsɛmfua a ɛfata paa na edii dwuma.”\nƐSO DA SO ARA WƆ MFASO\nNkyerɛase a Hutter yɛe no, wannya sika ahe biara amfi mu; ebetumi aba sɛ nkurɔfo antɔ ne nkyerɛase no papa. Nanso nkyerɛase a ɔyɛe no so aba mfaso paa de besi nnɛ. Nhwɛso bi ni: Apam Foforo a Hutter yɛe a ɛwɔ Hebri kasa mu no, William Robertson yɛɛ mu nsakrae, na ɔsan tintimii wɔ afe 1661 mu. Akyiri yi, Richard Caddick nso yɛɛ mu nsakrae tintimii wɔ afe 1798 mu. Bere a Hutter rekyerɛ ase afi Hela kasa mu akɔ Hebri kasa mu no, baabi a ohuu abodin Kyʹri·os (Awurade) ne The·osʹ (Onyankopɔn) no, ɔde “Yehowa” (יהוה, YHWH) hyɛɛ hɔ. Ɔyɛɛ saa wɔ baabiara a asɛm no fi Hebri Kyerɛwnsɛm no mu tẽẽ anaa baabi a osusuw sɛ abodin no gyina hɔ ma Yehowa no. Ɛsɛ sɛ yɛma wei ho hia yɛn, efisɛ ɛwom sɛ Apam Foforo no nkyerɛase pii mfa Onyankopɔn din nni dwuma deɛ, nanso, Hutter nkyerɛase no yɛɛ saa, na ɛfoa so sɛ ɛfata sɛ yɛde Onyankopɔn din no san hyehyɛ mmeae a ɛfata wɔ Kristofo Hela Kyerɛwnsɛm no mu.\nBere foforo a wubehu Onyankopɔn din Yehowa wɔ Kristofo Hela Kyerɛwnsɛm no mu anaa wobɛhwɛ ase hɔ asɛm wɔ Reference Bible mu no, kae Elias Hutter ne Hebri Bible ahorow a ɔyɛe a ɛda nsow no.\n^ nky. 7 Hwɛ Hesekiel 18:4 ase hɔ asɛm a ɛto so mmienu ne “Appendix 3B” wɔ Reference Bible no mu.\n^ nky. 9 Ɛda adi sɛ na abenfo bi adi kan akyerɛ Apam Foforo no ase akɔ Hebri kasa mu. Wɔn mu baako ne ɔsɔfo bi a ofi Byzantine a ne din de Simon Atoumanos. Simon yɛɛ ne nkyerɛase no bɛyɛ afe 1360. Ɔfoforo nso a ɔyɛɛ nkyerɛase no bi ne Germanni ɔbenfo Oswald Schreckenfuchs. Ɔno nso yɛɛ ne nkyerɛase no bɛyɛ afe 1565. Wɔantintim saa nkyerɛase no da, na seesei ayera.


“Obiara Ntumi Nsom Awuranom Baanu” (Mat. 6:24) | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Obiara ntumi nsom awuranom baanu . . . Muntumi nsom Onyankopɔn ne Ahonyade.”—MAT. 6:24.\nƆkwan bɛn so na Bible boa yɛn ma yehu sɛnea ɛsɛ sɛ yɛhwɛ yɛn abusua?\nSɛ Yehowa nkutoo na yɛsom no a, yɛn gyinaesi na ɛbɛkyerɛ. Adɛn ntia?\nSɛ yɛresi gyinae biara na yɛde Yehowa di kan a, ɔkwan bɛn so na ohyira yɛn?\n1-3. (a) Mmusua pii sikasɛm te sɛn nnɛ, na dɛn na ebinom bɔ mmɔden sɛ wɔbɛyɛ de asɔ ano? (b) Sɛ obi pɛ sɛ otu kwan gyaw ne ba hɔ a, dɛn paa na ɔtaa dwen ho? (Hwɛ mfonini a ɛwɔ adesua yi mfiase no.)\nABABAA bi a ɔde Marilyn kae sɛ da biara ne kunu James befi adwuma aba no, na wabrɛ ayɛ sɛ nkontommire, nanso ne bosome akatua nnu baabiara. * Na Marilyn pɛ sɛ ɔboa ne kunu na nneɛma mu yɛ mmerɛw ma no. Bio nso na ɔpɛ sɛ wɔn ba Jimmy nya nneɛma a aba so a ne mfɛfo sukuufo wɔ no bi. Afei sɛ Marilyn to n’ani hwɛ n’akyi a, ohu sɛ abusuafo a aka nso hia mmoa, na ɔno koro yi ara na ɛsɛ sɛ ɔboa wɔn. Ɔsan hui sɛ ɛsɛ sɛ onya biribi to hɔ ma daakye. Na ne nnamfo pii atu kwan rekɔpɛ sika wɔ aman foforo so. Enti ɛyɛɛ no sɛ ɔnkɔ bi, nanso na n’adwene nsi no pi. Adɛn ntia?\n2 Na Marilyn abusua da ne koma so, enti sɛ ɔhwɛ paa sɛ ɔrebegyaw wɔn hɔ akɔtena obi man so a, na ɛnyɛ no abodwo koraa. Ade biako a na ɛka abusua no bom ne Yehowa som. Sɛ otu kwan a, ɛbɛyɛ dɛn na ɔne wɔn abom ayɛ saa? Nanso ɛwɔ hɔ ara a, na biribi foforo aba ne tirim. Ɛyɛ a ɔka sɛ, ‘Ebinom atu kwan, nso wɔn mmusua da so ara resom Yehowa.’ Nanso ɔsan dwen asɛm no ho bio a, obisa ne ho sɛ, ‘Sɛ mitu kwan a, mɛyɛ dɛn atete Jimmy? Enti merebetumi atete me ba yi wɔ “Yehowa nteɛso ne nyansakyerɛ” mu wɔ Intanɛt so ma ayɛ yiye?’—Efe. 6:4.\n3 Marilyn bisaa ebinom adwene. Na ne kunu mpɛ sɛ ɔkɔ, nanso na ɔmpɛ sɛ ɔhyɛ no sɛ ɔnsan. Asafo mu mpanyimfo ne anuanom bi tuu no fo sɛ ɔnsan, nanso anuanom mmea pii tutu guu n’asom sɛ ɔnkɔ. Wɔka kyerɛɛ no sɛ: “Sɛ wudwen w’abusua ho a, ɛnde wobɛkɔ. Hwɛ, baabiara a wowɔ biara, wubetumi asom Yehowa.” Ɛwom, na Marilyn adwenem ntene no, nanso ɔne James ne Jimmy dii nkra, na otuu kwan kɔɔ amannɔne sɛ ɔrekɔpɛ adwuma. Ɔrekɔ no, ɔhyɛɛ wɔn bɔ sɛ ɛrenkyɛ ɔbɛba.\nABUSUA ASƐDE NE BIBLE AKWANKYERƐ\n4. Adɛn nti na ebinom gyaw wɔn abusua hɔ tu bata? Ɛba saa a, hefo na wɔhwɛ wɔn mma no?\n4 Yehowa mpɛ sɛ ne nkoa bedi hia buruburoo. Nokwasɛm ne sɛ efi tete nyinaa, ɛtɔ da a Yehowa nkurɔfo tu bata na ohia ammene wɔn. (Dw. 37:25; Mmeb. 30:8) Wo deɛ hwɛ, bere bi a ɔkɔm kɛse bi sii Kanaan asase so no, Yakob somaa ne mma kɔɔ Egypt sɛ wɔnkɔtɔ aduan mmra na ɔkɔm ankum wɔn. * (Gen. 42:1, 2) Nanso ɛnnɛ nnipa dodow no ara a wotu kɔ amannɔne no, ɛnyɛ wɔn ano aduan na abɔ wɔn nti na wɔkɔ. Ɛtɔ da a na ɛka bi na ɛremene wɔn. Ebinom nso pɛ sɛ wɔn mmusua nya asetena pa, nanso ebia ɔman no sikasɛm nni mmoa wɔn. Enti nea wɔyɛ ara ne sɛ wogyaw wɔn mmusua hɔ kɔtena ɔman no fã baabi anaa wɔkɔtena amannɔne kɔpɛ sika. Wɔn a wotu bata a ɛte saa no taa gyaw wɔn mma nkumaa ma wɔn hokafo anaa wɔn mma mpanyimfo. Ebinom nso gyaw nkwadaa no ma wɔn nana anaa obusuani bi anaa nnamfo mpo. Ɛyɛ wɔn yaw sɛ wɔregyaw wɔn kunu anaa wɔn yere ne wɔn mma hɔ akɔtena amannɔne, nanso wɔte nka sɛ nea ɛsɛ sɛ wɔyɛ ara ni.\n5, 6. (a) Yesu kae sɛ dɛn na ehia na obi ani agye na n’asom adwo no? (b) Honam fam nneɛma bɛn na Yesu kae sɛ n’asuafo mmɔ ho mpae? (d) Ɔkwan bɛn so na Yehowa hyira yɛn?\n5 Yesu bere so no, na nnipa pii di hia. Ebia wɔn yam a anka wɔanya sika pii na ama wɔn asom adwo wɔn. (Mar. 14:7) Nanso na Yesu pɛ sɛ nnipa de wɔn werɛ hyɛ biribi a ɛtena hɔ daa mu. Na ɔpɛ sɛ wɔde wɔn werɛ hyɛ Yehowa mu, efisɛ ne nhyira na ɛma obi yɛ ɔdefo daa. Yesu kae wɔ ne Bepɔw so Asɛnka no mu sɛ, sɛ obi benya anigye ne asomdwoe a, nea ehia ne sɛ ɔne yɛn soro Agya no bɛfa adamfo, ɛnyɛ honam fam nneɛma.\n6 Yesu kae sɛ yɛrebɔ mpae a, yɛnsrɛ “nnɛ aduan,” kyerɛ sɛ nea yehia da biara; wanka sɛ yɛnhwehwɛ sika ne asetena pa. Ɔkaa no pen sɛ: “Munnyae ademude a mohyehyɛ wɔ asase so no. . . . Mmom no, monhyehyɛ mo ademude ɔsoro.” (Mat. 6:9, 11, 19, 20) Momma yenya awerɛhyem sɛ Yehowa bedi ne bɔhyɛ so na wahyira yɛn. Sɛ Onyankopɔn hyira obi a, ɛnyɛ sɛ ogye no tom kɛkɛ, na mmom ɔma onya nea ohia ankasa. Nokware a ɛwɔ asɛm no mu ara ne sɛ, sɛ obi pɛ anigye ne asomdwoe paa a, nea ehia ne sɛ ɔde ne ho bɛto yɛn soro Agya Yehowa so, ɛnyɛ sika.—Monkenkan Mateo 6:24, 25, 31-34.\n7. (a) Henanom na Yehowa de ahyɛ wɔn nsa sɛ wɔntete mmofra? (b) Adɛn nti na ɛsɛ sɛ awofo baanu no nyinaa bom tete mmofra no?\n7 Sɛ paa sɛ ‘yɛrehwehwɛ Onyankopɔn trenee kan’ a, ade biako a yɛde bɛkyerɛ ne sɛ yɛbɛma yɛn ani aku yɛn abusua ho sɛnea Yehowa pɛ sɛ yɛyɛ no. Asɛm bi wɔ Mose Mmara no mu a Kristofo betumi de ayɛ adwuma: Ɛsɛ sɛ awofo tete wɔn mma ma wɔsom Yehowa. (Monkenkan Deuteronomium 6:6, 7.) Eyi yɛ asɛde a Onyankopɔn de ahyɛ awofo nsa, ɛnyɛ nananom anaa obi foforo biara. Ɔhene Solomon kae sɛ: “Me ba, tie wo papa nteɛso, na mpo wo maame mmara.” (Mmeb. 1:8) Yehowa pɛ sɛ abusua no tena bom na awofo no nyinaa atumi akyerɛkyerɛ mmofra no. (Mmeb. 31: 10, 27, 28) Sɛ mmofra de wɔn ani hu ɔkwan a wɔn awofo fa so som Yehowa na wɔde wɔn aso te nsɛm a daa wɔka fa ne ho a, wosua nneɛma pii fi mu.\n8, 9. (a) Sɛ maame anaa papa bi gyaw abusua no hɔ kɔtena baabi a, dɛn na ɛtaa ba? (b) Sɛ awarefo no mu bi tu kɔtena baabi a, asiane bɛn na ebetumi aba?\n8 Ansa na nnipa bi betu bata akɔtena amannɔne no, wogye bere susuw nea wɔbɛfa mu ne ɔhaw a ɛde bɛba ho. Nanso wɔn mu dodow no ara nhu sɛnea akwantu no bɛka wɔn mmusua. (Mmeb. 22:3) * Yɛnsan mmra Marilyn asɛm no so. Bere a otuu ne to kɔe ara pɛ na n’ani gyinaa ne kunu ne ne ba no. Afei na ne werɛ ahow. Ne kunu ne ne ba no nso ani gyinaa no. Daa na wɔn ba Jimmy bisa no sɛ, “Mama, adɛn nti na wugyaw me hɔ?” Mfiase no na Marilyn adwene ne sɛ abosome kakra bi akyi no, ɔbɛsan aba, nanso n’ani baa ne ho so no, na abosome kakra no adan mfe pii. Afei ohui sɛ nneɛma resesa wɔ n’abusua mu, na ehu kaa no. Eduu baabi no sɛ ɔne Jimmy rebɔ nkɔmmɔ mpo a, abofra no ntene ne ho nkasa sɛ kan no. Afei na Marilyn werɛ ahow, na ɔkae sɛ: “Mihui sɛ abofra no nnɔ me bio.”\n9 Sɛ awofo ne wɔn mma nte faako a, ɛka wɔn nsusuwii ne wɔn abrabɔ mpo. * Sɛ mmofra no susua na awofo no kohyem kyɛ a, epira wɔn paa. Marilyn ka kyerɛɛ ne ba Jimmy sɛ ne yiyedi nti na watu bata. Nanso abofra no anhu no saa; nea na onim ara ne sɛ ne maame agyaw no asi hɔ atu kwan. Mfiase no, na ɛyɛ no yaw sɛ ne maame nni hɔ. Nanso akyiri yi deɛ, bere biara a maame no befi akwantu mu abɛsra wɔn no, na ne ho yɛ Jimmy ahi. Na Jimmy tebea te sɛ mmofra pii a wɔn awofo agyaw wɔn hɔ atu kwan. Nea ne maame yɛe nti, na onni ɔdɔ mma no na kampɛsɛ watie n’asɛm.—Monkenkan Mmebusɛm 29:15.\nWorentumi mmam wo ba nyɛ no atuu wɔ Intanɛt so (Hwɛ nkyekyɛm 10)\n10. (a) Sɛ awofo gyaw wɔn mma gu hɔ na nea wɔyɛ ara ne sɛ wɔbɛtotɔ nneɛma abrɛ wɔn a, ɛka mmofra no sɛn? (b) Sɛ maame anaa papa tu kɔtena baabi a, dɛn na ɔrentumi nyɛ mma mmofra no?\n10 Marilyn bɔɔ mmɔden sɛ ɔbɛma ne ba no ani agye, enti na ɔtaa totɔ nneɛma de sika ka ho brɛ no. Nanso ohui sɛ ɛno mmom retwe abofra no fi ne ho. Bio, ohui sɛ ɔrekyerɛ abofra no sɛ sika ho hia sen n’abusua anaa Yehowa mpo. (Mmeb. 22:6) Ewiee ase no, Jimmy ka kyerɛɛ ne maame sɛ mma ɔmma bio; ɔntena amannɔne hɔ na ɔmmrɛ no nneɛma. Marilyn tenaa ase susuw asɛm no ho, na ohui sɛ krataa a ɔbɛkyerɛw ne ba no anaa telefon so a ɔne no bɛkasa kɛkɛ no nyɛ kwan a yɛfa so tete abofra. Ampa, na otumi hu ne ba no anim ne no bɔ nkɔmmɔ wɔ Intanɛt so, nanso ɔkae sɛ: “Worentumi mmam wo ba nyɛ no atuu na saa ara nso na worentumi mfew n’ano wɔ Intanɛt so.”\nSɛ wugyaw wo hokafo hɔ kɔtena baabi a, ɔhaw bɛn na ebetumi aba? (Hwɛ nkyekyɛm 11)\n11. (a) Sɛ adwuma nti, obi gyaw ne kunu anaa ne yere hɔ kɔtena baabi a, ɛka aware no sɛn? (b) Dɛn na ɛkaa onuawa bi ma ohui sɛ ɛsɛ sɛ ɔsan kɔka n’abusua ho?\n11 Aniberesɛm a ɛwɔ asɛm no mu koraa ne sɛ na Marilyn ne Yehowa ntam resɛe. Na ɔtaa toto asafo nhyiam ne asɛnka mu; nnawɔtwe biara na ɔkɔ pɛnkoro anaa ɔnkɔ mpo. Bio nso na n’aware da asiane mu. Na n’adwumawura de nna ho asɛm guan ne ho. Esiane sɛ Marilyn ne ne kunu nte faako a wobesusuw wɔn haw ho nti, na wɔne afoforo na ɛfa adwene, na ɛkaa dɛ anka wɔn baanu nyinaa resɛe aware. Ampa, Marilyn ne ne kunu no mu biara ansɛe aware, nanso ohui sɛ wɔn nan si baabi a ɛhɔ yɛ toro. Bible ka sɛ okunu ne ɔyere ani nnye na wonnya nna mu nkitahodi, nanso bere a okunu wɔ ha na ɔyere nso te nohoa yi, ɛbɛyɛ dɛn na atumi ayɛ yiye? Ɛbɛyɛ dɛn na Marilyn ahwɛ ne kunu anim aso no mu, na ɛbɛyɛ dɛn na ne kunu nso abam no aserew akyerɛ no? Ɛbɛyɛ dɛn na wɔn mu biara akyerɛ ‘ne dɔ’ na wama ne yɔnko “nea ɛsɛ”? (Nmd. 1:2; 1 Kor. 7:3, 5) Afei bere a wɔn baanu nni faako yi, ɛbɛyɛ dɛn na wɔne wɔn ba no abom asom Yehowa? Marilyn kae sɛ: “Bere bi mekɔɔ ɔmantam nhyiam bi na wosii so dua sɛ, sɛ obi betumi anya ne ti adidi mu Yehowa da kɛse no a, ehia paa sɛ ɔyɛ abusua som. Mihui sɛ ɛsɛ sɛ mesan kɔ fie.” Marilyn fii ase siesiee ɔne Yehowa ntam, na ɔhwɛɛ nea ɔbɛyɛ ama n’abusua agyina.\nAFOTU PA NE AFOTU BƆNE\n12. Bible mu afotu bɛn na yebetumi de aboa obi a watu bata agyaw n’abusua hɔ?\n12 Bere a Marilyn sii gyinae sɛ ɔbɛsan akɔ fie no, ebinom bɔɔ n’aba so sɛ wasi gyinae pa, nanso na ɛnyɛ ebinom dɛ. N’asafo mu mpanyimfo kamfoo no sɛ wanya gyidi ne akokoduru sɛ ɔbɛsan akɔ fie. Nanso ebinom a wɔagyaw wɔn abusua hɔ abɛtena amannɔne no tutuu guu n’asom sɛ mma ɔnkɔ. Wɔka kyerɛ no sɛ “Hwɛ, ɛrenni gyina wobɛsan aba. Fie a worekɔ yi, wobɛyɛ dɛn ahwɛ wo ho?” Ɛnsɛ sɛ Kristofo ka nsɛm a ɛte saa de bu wɔn nuanom abam. Mmom ɛsɛ sɛ ‘wɔkae mmabaa ma wɔdɔ wɔn kununom na wɔdɔ wɔn mma, na wɔyɛ fie nnwuma’ de hwɛ wɔn mmusua “sɛnea ɛbɛyɛ a wɔnka Onyankopɔn asɛm no ho asɛmmɔne.”—Monkenkan Tito 2:3-5.\n13, 14. Adɛn nti na yehia gyidi na yɛatumi atie Yehowa mmom sen abusuafo? Ma nhwɛso.\n13 Wɔn a wɔatu bata yi pii nyaa ntetee bi a ɛka wɔn nneyɛe. Wɔn kurom amammerɛ hwehwɛ sɛ wotie wɔn abusuafo, titiriw wɔn awofo. Enti ehia sɛ Kristoni nya gyidi a emu yɛ den na watumi atie Yehowa mmom sen n’abusuafo.\n14 Momma yɛmfa Carin asɛm yi nyɛ nhwɛso. Ɔkae sɛ: “Bere a mewoo me ba Don no, na me ne me kunu yɛ adwuma wɔ amannɔne. Emu hɔ ara na mifii ase suaa Bible. Na m’abusuafo nyinaa rehwɛ kwan sɛ mede Don bɛkɔ fie ma m’awofo ahwɛ no kosi sɛ yɛn sikasɛm bɛyɛ yiye.” Carin ka kyerɛɛ n’abusuafo sɛ ɔno ara bɛtete ne ba no. Ɔkaa saa no, abusuafo ne ne kunu nyinaa dii ne ho fɛw kae sɛ ɔyɛ kwadwofo na ɔmpɛ sɛ ɔyɛ adwuma boa ne kunu. Carin kae sɛ: “Nokwasɛm ne sɛ saa bere no na m’ankasa mpo nhu mfomso a ɛwɔ ho sɛ mɛkɔ akogya Don wɔ m’awofo nkyɛn mfe kakra. Nanso na minim sɛ Yehowa de ahyɛ awofo nsa sɛ wɔn na wɔntete wɔn mma.” Carin kunu nyɛ Ɔdansefo, na bere a Carin nyinsɛn bio no, ɔbarima no kae sɛ ontu nyinsɛn no ngu. Esiane sɛ bere a edi kan no Carin sii gyinae a ɛsɔ Yehowa ani nti, ɛhyɛɛ ne gyidi den ma osii ne bo sɛ ɔrentu nyinsɛn no ngu. Seesei ɔne ne kunu ne ne mma nyinaa ani agye sɛ wɔabom te faako. Sɛ Carin de abofra biako mpo kɔe sɛ n’awofo ntete no a, anka ebia ɛbɛyɛ asɛm foforo koraa.\n15, 16. (a) Ntetee bɛn na onuawa bi nyae wɔ ne mmofraase? (b) Adɛn nti na wampene so sɛ ne babea bɛkɔ tebea a ɛte saa mu?\n15 Momma yɛnhwɛ Ɔdansefo bi a ɔde Vicky. Ɔkae sɛ: “M’awofo de me kɔtenaa me nanabea nkyɛn, ɛnna wɔmaa me nuabea kumaa tenaa wɔn nkyɛn. Me ne me nana tenae mfe kakra. Bere a mesan kɔɔ m’awofo nkyɛn no, na mintumi mmɛn wɔn sɛnea ɛsɛ. Ná me nuabea no tumi bam wɔn ne wɔn bɔ nkɔmmɔ sɛnea ɔpɛ, nanso na mintumi ne m’awofo nyɛ saa. Minyinii mpo na mintumi ne wɔn mmɔ nkɔmmɔ nka me komam asɛm nkyerɛ wɔn. Me ne me nuabea no ama yɛn awofo ahu sɛ wɔbɔ akwakoraa ne aberewa a, yɛbɛhwɛ wɔn. Me deɛ ɛyɛ m’asɛde sɛ mehwɛ wɔn enti na mɛhwɛ wɔn, nanso me nuabea no deɛ, ɔdɔ paa nti na ɔbɛyɛ saa.”\n16 Vicky kae sɛ: “Nea me maame de yɛɛ me no, saa ara na ɔpɛ sɛ mede yɛ me babea; ɔpɛ sɛ mede me ba no brɛ no na ɔtete no. Memaa ohui sɛ m’ani nnye ho saa.” Vicky ne ne kunu pɛ sɛ wɔn ara tete abofra no Yehowa akwan so. Ɔtoaa so sɛ: “Mempɛ sɛ mɛyɛ biribiara a ɛbɛsɛe me ne me ba no ntam.” Vicky ahu sɛ ade biako a ɛbɛma asi obi yiye ne sɛ ɔde Yehowa bedi kan wɔ n’asetenam na ɔde ne mmarasɛm abɔ ne bra. Eyi ho hia sen sɛ ɔbɛma sika anaa abusuasɛm agye ne ti. Yesu kaa no pen sɛ: “Obiara ntumi nsom awuranom baanu.” Obiara ntumi nsom Onyankopɔn ne Ahonyade.—Mat. 6:24; Ex. 23:2.\nYEHOWA MA ESI YƐN YIYE\n17, 18. (a) Gyinae bɛn na Kristofo betumi asi? (b) Nsɛmmisa bɛn na yebesusuw ho wɔ asɛm a edi hɔ no mu?\n17 Yɛn Agya Yehowa ahyɛ bɔ sɛ, sɛ yɛde Ahenni no ne ne trenee di kan wɔ yɛn asetenam a, ɔbɛma yɛn nsa aka nea yehia. (Mat. 6:33) Saa bɔhyɛ yi nti, sɛ yɛkɔ ahokyere mu mpo a, ɛnsɛ sɛ yɛma asɛm no bobare yɛn, efisɛ Yehowa ahyɛ bɔ sɛ ɔbɛma ‘kwan abɛda ho’ na yɛammu Bible mu ahyɛde so. (Monkenkan 1 Korintofo 10:13.) Sɛ ‘yɛtɔ yɛn bo ase twɛn’ Yehowa na yɛbɔ no mpae brɛ yɛn ho ase di n’ahyɛde so a, ɛbɛkyerɛ sɛ ‘yɛde yɛn ho ato no so.’ Yɛyɛ saa a, ɔbɛboa yɛn; ɔremma yɛn nsa nsi fam. (Dw. 37:5, 7) Sɛ yebu Yehowa sɛ ɔno nkutoo ne yɛn wura na yɛde ne som di kan wɔ yɛn asetenam a, obehyira yɛn ma asi yɛn yiye.—Fa toto Genesis 39:3 ho.\n18 Sɛ yetu bata gyaw yɛn abusua hɔ a, ɛde nsɛnnennen ba. Ɛnde, dɛn na yebetumi ayɛ de asiesie tebea no? Dɛn na yebetumi ayɛ de ahwɛ yɛn abusua a ɛrenkɔba sɛ yebegyaw wɔn hɔ akɔtena baabi? Dɛn na yebetumi ayɛ de ahyɛ afoforo nkuran na wɔne wɔn abusua atena? Yebesusuw nsɛmmisa yi ho wɔ asɛm a edi hɔ no mu.\n^ nky. 4 Bere a Yakob mma no gyaw wɔn mmusua hɔ kɔɔ Egypt no, akwantu no biara nni hɔ a wodi boroo nnawɔtwe abiɛsa. Afei bere a Yakob ne ne mma tu kɔɔ Egypt no, wɔde wɔn yerenom ne wɔn mma kaa wɔn ho kɔe.—Gen. 46:6, 7.\n^ nky. 8 Hwɛ asɛm a wɔato din “Wɔn a Wotu Bata—Nea Wɔhwɛ Kwan ne Nea Esi Ankasa” wɔ February 2013 Nyan! mu.\n^ nky. 9 Amanneɛbɔ kyerɛ sɛ, sɛ okunu anaa ɔyere gyaw ne hokafo anaa ne mma hɔ kɔtena amannɔne a, ɛde ɔhaw pii ba. Ɔhaw yi bi ne awaresɛe, ɔbarima ne ɔbarima anaa ɔbea ne ɔbea nna, ne mogyafra. Etumi ma mmofra bi yɛ bɔtee anaa nofonofo. Ebinom nso ani so yɛ krakra. Mmofra a wɔte saa ntumi nsua ade yiye wɔ sukuu, na ɛtɔ da mpo a na wɔpɛ sɛ wokum wɔn ho.


Ɔmaa Ne Papa ne Yehowa Ani Gyei | Momfa Nkyerɛkyerɛ Mo Mma\nKENKAN WƆ Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Betsimisaraka (Southern) Bicol Bislama Bissau Guinean Creole Bomu Boulou Bulgarian Bété Cakchiquel (Central) Cambodian Catalan Cebuano Chavacano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Faroese Fijian Finnish Fon Frafra French Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mende Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Nias Nicobarese Nigerian Pidgin Niuean Norwegian Nyungwe Nzema Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidgin (Cameroon) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Xhosa Xârâcùù Yoruba Zapotec (Isthmus) Zapotec (Lachiguiri) Zulu\nƐbɔ bɛn na Yefta rehyɛ Yehowa?\nNá ɛyɛ den ma Yefta babea no de, nanso odii ɛbɔ a ne papa hyɛe no so\nSo woahu abeawa a ɔwɔ mfonini no mu no?— Ɔyɛ ɔbarima bi a wɔfrɛ no Yefta babea. Bible mmɔ ne din, nanso yenim sɛ ɔmaa ne papa ne Yehowa ani gyei. Ma yensua ɔne ne papa Yefta ho nsɛm.\nNá Yefta yɛ onipa pa, na ɔde bere pii kyerɛkyerɛɛ ne babea no Yehowa ho ade. Ná ɔyɛ ɔbarima a ne ho yɛ den, na na onim sɛnea wodi nnipa dodow anim ma wɔyɛ ade. Enti Israelfo no ka kyerɛɛ no sɛ onni wɔn anim ma wɔne wɔn atamfo nkɔko.\nYefta bɔɔ mpae sɛ Onyankopɔn mmoa no mma onni nkonim. Yefta hyɛɛ Yehowa bɔ sɛ, sɛ odi nkonim na ɔresan aba fie a, ɔde onipa biara a obedi kan afi ne fie abehyia no no bɛma Yehowa. Ná onipa a obedi kan abehyia no no bɛkɔ akɔtena Onyankopɔn asɔrefie ayɛ adwuma wɔ hɔ ne nkwa nna nyinaa. Saa bere no, na asɔrefie hɔ ne baabi a nkurɔfo kɔsom Onyankopɔn. Yefta dii nkonim wɔ ɔko no mu! Bere a Yefta resan aba fie no, so wunim onipa a odii kan fii ne fie behyiaa no?—\nƐyɛ Yefta babea no! Ná ɔno nko ara ne Yefta ba, nanso na ɛsɛ sɛ ɔma no kɔtena asɔrefie hɔ. Asɛm yi maa Yefta werɛ howee paa. Nanso kae sɛ, na wahyɛ Yehowa bɔ. Ɛhɔ ara na ne babea no ka kyerɛɛ no sɛ: ‘Paapa, wohyɛɛ Yehowa bɔ, enti ɛsɛ sɛ wudi so.’\nAfe biara, na Yefta babea no nnamfo kɔsra no\nYefta babea no nso werɛ howee. Sɛ ɔkɔtena asɔrefie hɔ a, na ɔrentumi nware nnwo mma. Nanso, na ɔpɛ paa sɛ odi ɛbɔ a ne papa ahyɛ no so na ɔma Yehowa nso ani gye. Ná eyi ho hia no paa sen aware anaa mma a ɔbɛwo. Enti, ofii ne fie kɔtenaa asɔrefie hɔ ne nkwa nna nyinaa.\nSɛ wohwɛ a, nea ɔyɛe no maa ne papa ne Yehowa ani gyei anaa?— Yiw, ɛmaa wɔn ani gyei! Sɛ wodɔ Yehowa na wutie n’asɛm a, wubetumi ayɛ sɛ Yefta babea no. Wo nso wobɛma w’awofo ne Yehowa ani agye paa.\n1 Korintofo 7:37, 38\nNá Yefta yɛ onipa bɛn? Ɛbɔ bɛn na ɔhyɛɛ Yehowa?\nDɛn nti na na ɛyɛ den ma Yefta babea no sɛ obedi ɛbɔ a na ne papa ahyɛ no so?\nDɛn na na ehia Yefta babea no paa sen biribiara?\nDɛn na wubetumi ayɛ de asuasua Yefta babea no?


Psalmen 48 HTB - Nnwom 48 ASCB\n1Awurade yɛ kɛseɛ na ɔsɛ nkamfo\nwɔ yɛn Onyankopɔn kuropɔn mu, ne bepɔ kronkron so.\n2Kuropɔn no ɔsorokɔ yɛ fɛ,\nɛyɛ ewiase nyinaa anigyedeɛ.\nBepɔ Sion te sɛ Safon sorɔnsorɔmmea,\nƆhene Kɛseɛ no kuropɔn.\n3Onyankopɔn te nʼabankɛsewa mu.\nWada ne ho adi sɛ ɔyɛ nʼaban.\n4Ɛberɛ a ahemfo yi boaa wɔn ho ano,\nna wɔtuu ɔsa bɔɔ mu no,\n5wɔhunuu no ma ɛyɛɛ wɔn ahodwirie,\nna wɔde ehu dwaneeɛ.\n6Nketenkete kyeree wɔn wɔ hɔ,\nɔyea a ɛte sɛ ɔbaa a awoɔ aka no.\n7Wosɛee wɔn sɛ Tarsis ahyɛn a\napueeɛ mframa abɔ adwira wɔn.\n8Sɛdeɛ yɛate no,\nsaa ara na yɛahunu\nwɔ Otumfoɔ Awurade kuropɔn no mu,\nyɛn Onyankopɔn kuropɔn mu;\nOnyankopɔn ma ɛtim hɔ afebɔɔ.\n9Wʼasɔredan no mu, Ao Onyankopɔn,\nna yɛdwene wo dɔ a ɛnsa da no ho,\n10Ao Onyankopɔn, wʼayɛyie duru asase ano\nte sɛ wo din;\ntenenee ayɛ wo nsa nifa mu ma.\n11Sion bepɔ di ahurisie,\nɛsiane wʼatemmuo no enti.\n12Nante Sion na twa ho hyia,\nkan nʼabantenten dodoɔ,\n13dwene nʼafasuo ho yie,\nhwɛ nʼabankɛsewa no,\n14Saa Onyankopɔn yi yɛ yɛn Onyankopɔn daa daa;\nmpo ɔbɛyɛ yɛn kwankyerɛfoɔ akɔsi awieeɛ.\nASCB : Nnwom 48


መክብብ 4 NASV – Ɔsɛnkafo 4 AKCB | Biblica\nመክብብ 4 NASV – Ɔsɛnkafo 4 AKCB\nNhyɛso, Adwumaden, Ankonam\n1Bio, mehwɛ mihuu nhyɛso a ɛrekɔ so wɔ owia yi ase:\nMihuu wɔn a wɔredi wɔn nya no nusu\nna wonni ɔwerɛkyekyefo biara;\ntumi no wɔ wɔn nhyɛsofo no nsam\nna wonni ɔwerɛkyekyefo biara.\n2Na mekae se: Awufo a\nwɔawuwu dedaw no,\nani gye sen ateasefo;\nwɔn a wɔda so wɔ nkwa mu no.\n3Na nea oye sen baanu yi\nne nea onnya mmae,\nnea onnya nhuu bɔne a\nwɔyɛ wɔ owia yi ase.\n4Na mihuu sɛ adwumayɛ mu ɔbrɛ ne nea onipa tumi yɛ nyinaa nnyinaso ne sɛ nʼani bere ne yɔnko. Eyi nso yɛ ahuhude, mmirika a wotu taa mframa.\n5Ɔkwasea bobɔw ne nsa gu ne ho\nna ɔsɛe ne ho.\n6Nsammua baako a asomdwoe wɔ mu\nye sen nsammua abien a ɔbrɛ bata ho;\nɛte sɛ nea wotaa mframa.\n7Afei nso mihuu biribi a ɛnka hwee wɔ owia yi ase:\n8Na ɔbarima bi wɔ hɔ a ɔyɛ ankonam;\nonni ɔbabarima anaa onuabarima.\nNʼadwumaden amma nʼawie da,\nnanso nʼani ansɔ nʼahonya.\nObisaa ne ho se, “Na hena na merebrɛ ama no,\nna adɛn nti na mede anigye kame me kra?”\nEyi nso yɛ ahuhude,\nɛyɛ ɔhaw kwa.\n9Baanu ye sen ɔbaakofo,\nefisɛ wonya wɔn brɛ so mfaso a ɛsɔ ani:\n10Sɛ ɔbaako hwe ase a\nne yɔnko betumi aboa no.\nNanso onipa a ɔhwe ase a\nonni ɔboafo no, yɛ mmɔbɔ.\n11Bio, sɛ baanu da bɔ mu a wɔka wɔn ho hyew.\nNa ɛbɛyɛ dɛn na ankonam bɛka ne ho hyew?\n12Ɔbaakofo de, wobetumi aka no ahyɛ\nnanso baanu tumi pere wɔn ti.\nHama a wɔawɔ no mmɛsa no, wontumi ntetew mu ntɛm.\nNkɔso Yɛ Adehunu\n13Ɔbabun nyansafo a odi hia ye sen ɔhene akwakoraa a ɔyɛ ɔkwasea na ontie kɔkɔbɔ bio. 14Ebia na ɔbabun no fi afiase na obedii ade anaasɛ wɔwoo no too ohia mu wɔ adehye abusua mu. 15Mihuu sɛ wɔn a wɔtenaa ase na wɔnantew owia yi ase nyinaa dii ɔbabun no akyi, nea odii ɔhene no ade no. 16Nnipadɔm a wontumi nkan wɔn dii nʼakyi. Nanso nkyirimma no ani annye ne ho. Eyi nso yɛ ahuhude, ɛte sɛ wotaa mframa.\nAKCB : Ɔsɛnkafo 4


1 ነገሥት 13 NASV – 1 Ahemfo 13 ASCB | Biblica\n1 ነገሥት 13 NASV – 1 Ahemfo 13 ASCB\n1 Ahemfo 13:1-34\nOdiyifoɔ Bi Ka Tia Yeroboam\n1Awurade hyɛɛ Onyame onipa bi ma ɔkɔɔ Bet-El, na ɔduruu hɔ ɛberɛ a na Yeroboam rekɔ afɔrebukyia no ho akɔbɔ afɔdeɛ. 2Na ɔfiri Awurade ɔhyɛ nsɛm mu teaam guu afɔrebukyia no sɛ, “Ao, afɔrebukyia! Afɔrebukyia! Sɛdeɛ Awurade seɛ nie: ‘Wɔbɛwo ɔbabarima bi a wɔbɛto no edin Yosia ato Dawid fie, na wo so na ɔde asɔfoɔ a wɔfiri asɔreeɛ so ha a wɔhye aduhwam ne nnipa nnompe no bɛbɔ afɔdeɛ!’ ” 3Ɛda no ara, Onyankopɔn onipa no yɛɛ nsɛnkyerɛnneɛ, na ɔkaa sɛ, “Yei ne nsɛnkyerɛnneɛ a Awurade ada no adi. Afɔrebukyia no mu bɛpae mmienu, na nsõ a ɛgu soɔ no ahwie agu.”\n4Ɔhene Yeroboam bo fuu Onyame onipa yi sɛ wakasa atia afɔrebukyia yi. Enti ɔtenee ne nsa wɔ ne so, teaam sɛ, “Monkyere no!” Nanso, ne nsa a ɔtenee wɔ ɔbarima no so no senseneeɛ a wantumi anyɛ ho hwee. 5Na afɔrebukyia no mu paee mmienu, na nsõ a ɛgu so no hwie guiɛ, sɛdeɛ nsɛnkyerɛnneɛ a Onyankopɔn onipa nam Awurade ɔhyɛ nsɛm so daa no adi kyerɛeɛ no.\n6Afei, ɔhene no srɛɛ Onyankopɔn onipa no sɛ, “Srɛ Awurade, wo Onyankopɔn, ma me na me nsa no nnya ahoɔden.” Enti, Onyankopɔn onipa no srɛɛ Awurade maa no, na ɔhene no nsa nyaa ahoɔden ma ɛyɛɛ sɛdeɛ na ɛteɛ kane no.\n7Afei, ɔhene no ka kyerɛɛ Onyankopɔn onipa no sɛ, “Ma yɛnkɔ fie, na kɔdidi, na mɛma wo akyɛdeɛ bi.”\n8Nanso, Onyankopɔn onipa no buaa no sɛ, “Mpo, sɛ wode wʼagyapadeɛ mu fa bɛkyɛ me koraa a, me ne wo renkɔ, na burodo nso, merenni na manom nsuo wɔ ha. 9Awurade asɛm so na wɔnam hyɛɛ me sɛ, ‘Ɛnsɛ sɛ wodi burodo anaa wonom nsuo wɔ hɔ. Afei, nsane mfa ɛkwan a wofaa so kɔɔ Bet-El no so.’ ” 10Enti, ɔfiri Bet-El faa ɛkwan foforɔ so, sɛ ɔrekɔ efie.\n11Na ɛbaa sɛ na odiyifoɔ akɔkoraa bi te Bet-El. Ne mmammarima bɛkaa deɛ Onyankopɔn onipa no ayɛ wɔ Bet-El da no nyinaa kyerɛɛ no. Afei, wɔkaa asɛm a waka akyerɛ ɔhene no nyinaa, kyerɛɛ wɔn agya no. 12Odiyifoɔ akɔkoraa no bisaa wɔn sɛ, “Na ɔfaa he?” Na ne mmammarima no kyerɛɛ no kwan a Onyankopɔn onipa no faa so kɔeɛ. 13Ɔka kyerɛɛ ne mmammarima no sɛ, “Monhyehyɛ afunumu no mma me ntɛm.” Na wɔhyehyɛɛ afunumu no maa no no, ɔhuri tenaa ne so 14tii Onyankopɔn onipa no. Ɔkɔtoo no sɛ ɔte odum bi ase, na odiyifoɔ akɔkoraa no bisaa no sɛ, “Wo ne Onyankopɔn onipa a wofiri Yuda no anaa?”\nƆbuaa no sɛ, “Aane, me a.”\n15Afei, odiyifoɔ no ka kyerɛɛ no sɛ, “Ma yɛnkɔ efie, na kɔdidi.”\n16Onyankopɔn onipa no ka kyerɛɛ no sɛ, “Merentumi nsane mʼakyi. Menni ho ɛkwan sɛ medidi anaa menom nsuo wɔ ha. 17Awurade hyɛɛ me sɛ, ‘Ɛnsɛ sɛ wodi aduane biara anaa wonom nsuo ɛberɛ a wowɔ hɔ, anaa wofa ɛkwan a wofaa so kɔɔ hɔ no so sane wʼakyi.’ ”\n18Odiyifoɔ akɔkoraa no buaa sɛ, “Me nso, meyɛ odiyifoɔ sɛ wo ara. Na ɔbɔfoɔ bi kaa Awurade asɛm kyerɛɛ me sɛ, ‘Fa no sane bra wo fie, na ɔmmɛdidi na ɔnnom nsuo.’ ” Nanso na odiyifoɔ akɔkoraa no redaadaa no. 19Enti, Onyankopɔn onipa no ne no sane kɔeɛ, kɔdidi nomee wɔ ne fie.\n20Ɛberɛ a wɔte didipono ho redidi no, nkra firi Awurade nkyɛn baa odiyifoɔ akɔkoraa no so. 21Ɔteaam guu Onyankopɔn onipa a ɔfiri Yuda no so sɛ, “Sei na Awurade ka: Woabu Awurade asɛm so, na woanni ahyɛdeɛ a Awurade, wo Onyankopɔn, hyɛɛ wo no so. 22Wosane baa ha bɛdii aduane, nom nsuo, nanso ɔka kyerɛɛ wo sɛ nni hwee, nnom hwee. Esiane yei enti, wɔrensie wʼamu wɔ wʼagyanom damena mu.” 23Na Onyankopɔn onipa no didi nom wieeɛ no, odiyifoɔ no hyehyɛɛ nʼafunumu no maa no, 24na Onyankopɔn onipa no sii ɛkwan so bio. Na ɔrekɔ no ara, gyata bi ba bɛkumm no. Nʼamu no daa ɛkwan mu a, na afunumu no ne gyata no gyinagyina ho. 25Nnipa ba bɛtoo so sɛ amu no da ɛkwan mu a gyata no gyina ho. Enti, wɔkɔbɔɔ amaneɛ wɔ Bet-El baabi a odiyifoɔ akɔkoraa no te hɔ.\n26Ɛberɛ a odiyifoɔ akɔkoraa no tee asɛm no, ɔkaa sɛ, “Ɛyɛ Onyankopɔn onipa no a wanni Awurade ahyɛdeɛ so no. Awurade ama nʼasɛm no aba mu sɛ ɔmaa gyata to hyɛɛ no so, kumm no.”\n27Na odiyifoɔ no ka kyerɛɛ ne mmammarima no sɛ, “Monhyehyɛ afunumu no mma me.” Na wɔhyehyɛɛ afunumu no. 28Ɔkɔeɛ kɔhunuu sɛ amu no da ɛkwan mu. Na afunumu no ne gyata no da so gyinagyina ne ho a, gyata no nwee amu no, nto nhyɛɛ afunumu no nso so. 29Enti, odiyifoɔ no faa Onyankopɔn onipa no amu no de no too nʼafunumu no so, sane de no kɔɔ kurom, kɔsuu no, siee no. 30Ɔde amu no too nʼankasa ne damena mu, firii awerɛhoɔ mu, suu no sɛ, “Ao, me nua!”\n31Akyire yi, odiyifoɔ no ka kyerɛɛ ne mmammarima no sɛ, “Sɛ mɛwu a, monsie me wɔ damena a wɔasie Onyankopɔn onipa wɔ mu no mu. Momfa me nnompe ngu ne nnompe ho. 32Na asɛm a Awurade ka kyerɛɛ no sɛ ɔnka ntia afɔrebukyia a ɛwɔ Bet-El ne abosomfie no a ɛwowɔ Samaria nkuro so no, ɛbɛba mu.”\n33Nanso, yei akyi koraa no, Yeroboam annane ne ho amfiri nʼakwammɔne no so. Ɔkɔɔ so yii asɔfoɔ firi nnipa no mu. Obiara a ɔpɛ no, ɔtumi yɛɛ ɔsɔfoɔ wɔ abosomfie hɔ. 34Yei bɛyɛɛ bɔne kɛseɛ, na ɛnam so sɛee Yeroboam ahemman, ma ne fiefoɔ nyinaa wuwuiɛ.\nASCB : 1 Ahemfo 13


Ebɛnadze na Ibenya wɔ Jehovah Adasefo Christianfo Nhyiamu Ahorow Ase?\nNyimpa pii egyaa asɔr kɔ osiandɛ wonnya asetsena mu nsɛmbisa a no ho hia no ho mbuae anaa awerɛkyekyer biara. Naaso, ebɛnadze ntsi na ɔwɔ dɛ ekɔ Christianfo nhyiamu a Jehovah Adasefo ahyehyɛ no ase? Ebɛnadze na ibenya wɔ hɔ?\nIbenya enyigye dɛ ewɔ nyimpa a wɔwɔ dɔ na wɔdwen afofor ho mu. Wɔ afeha a odzi kan no mu no, wɔhyehyɛɛ Christianfo no yɛɛ hɔn asafo ahorow, ma wɔyɛɛ nhyiamu ahorow dze soom Nyankopɔn, dze sũaa Kyerɛwnsɛm no, na wɔhyehyɛɛ hɔnho nkuran. (Hebrewfo 10:24, 25) Sɛ nna wohyia mu a, ɔdɔ a wɔwɔ ma hɔnho ntsi wɔtse nkã dɛ wɔkã anyɛnkofo mapã ho, kyerɛ dɛ hɔn sunsum afamu enuanom. (2 Thessalonicafo 1:3; 3 John 14) Yedzi afeha a odzi kan Christianfo no nhwɛdo ekyir na yenya hɔn enyigye no bi.\nIbenya mfaso efi Bible ngyinadosɛm a ibosũa dɛ edze bɛyɛ edwuma no mu. Dɛ mbrɛ wɔakã ho asɛm wɔ Bible no mu no, nna mbanyin, mbasiafo, nye mbofra nyinara dzi ehyia. Akyerɛkyerɛfo a hɔnho akokwaa dze Bible no boa hɛn ma yehu mbrɛ yebesi dze Bible ngyinadosɛm no abɔ hɛn bra wɔ hɛn dabiara da asetsena mu. (Deuteronomy 31:12; Nehemiah 8:8) Obiara botum dze noho ahyɛ ndwontow nye dwumadzi n’afã ahorow bi mu, na wɔma kwan ma yɛpaa mu kã hɛn Christianfo enyidado ho asɛm.—Hebrewfo 10:23.\nIbenya nhyira a ɔnye dɛ wo gyedzi wɔ Nyankopɔn mu bɛyɛ dzen. Ɔsomafo Paul kãa kyerɛɛ asafo kor bi a nna ɔwɔ n’aber do no dɛ; “Na m’enyi gyina dɛ muhu hom, . . . ɔnye dɛ, yɛnam homankasa hom gyedzi na emi medze so do hɛn nyina eenya awerɛkyekyer wɔ hom mu.” (Romefo 1:11, 12) Hɛn mfɛfo agyedzifo a yɛnye hɔn taa bɔ wɔ nhyiamu ahorow ase no hyɛ hɛn gyedzi nye hɛn bo a yeesi dɛ yɛdze Bible ngyinadosɛm bɔbɔ hɛn bra no mu dzen.\nEbɛnadze ntsi na woarankasa mmbɔhwɛ dza yɛakã yi wɔ hɛn asafo nhyiamu a odzi hɔ no ase? Sɛ eba a, yɛbɛgye wo fɛw do. Wonntua sika biara wɔ hɛn nhyiamu ahorow no ase, na wɔnngyegye kɔlɛhyɛn biara so wɔ hɔ.\nEbɛn nhwɛdo na hɛn asafo nhyiamu ahorow no dzi ekyir?\nEbɛn mfaso na yebenya efi Christianfo nhyiamu ahorow yi ase a yɛbɔkɔ no mu?\nYƐ NHWEHWƐMU AFOFOR\nSɛ epɛ dɛ ihu mbrɛ Ahendzi Asa a ɔwɔ w’apaamu hɔ no mu tse ansaana aba hɛn nhyiamu no mu kor a, bisa Jehovah Adasefo no mu bi ma ɔnkɛkyerɛ wo mbrɛ Ahendzi Asa no mu tse.\nEbɛnadze Na Ɔkɔ Do Wɔ Hɛn Ahendzi Asa Do?\nWoara ankasa bɔ mbɔdzen bra na bɔhwɛ dza ɔkɔ do wɔ hɔ.\nJehovah Adasefo Asafo Nhyiamu Ahorow\nHwehwɛ bea nye ɔkwan a yɛfa do som.